Ibu kandung pernah jalani rawatan psikiatri

PENGKALAN BATU: Ibu kandung kepada kanak-kanak yang disyaki mati didera dalam kejadian di Taman Krubong Jaya, di sini, kelmarin pernah mendapatkan rawatan pakar psikiatri.

“Rawatan itu diterima di Hospital Melaka dan hanya rawatan biasa yang mana wanita itu tidaklah (menghidap penyakit mental) seperti didakwa,” katanya.

Terdahulu, MHI melaporkan pasangan suami isteri direman tujuh hari selepas dipercayai mendera anak lelaki mereka berusia tujuh tahun hingga meninggal dunia dalam kejadian di Taman Krubong Jaya petang kelmarin.

Dalam kejadian kira-kira jam 4 petang itu, pihak polis menerima panggilan daripada bapa tiri mangsa berusia 38 tahun, memaklumkan anaknya lemas dalam tong air setinggi 60.9 sentimeter di rumah berkenaan.

Hasil siasatan polis, melalui pemeriksaan fizikal, menemui kesan lebam dan kecederaan di beberapa anggota badan kanak-kanak itu sebelum mayatnya dibawa ke Jabatan Perubatan Forensik, Hospital Melaka untuk bedah siasat bagi mengetahui punca kematian.

“Masyarakat perlu menilai sesuatu kes jenayah menurut kaca mata keadilan sebenar dan tidak sewenangnya membuat andaian yang menjejaskan sistem keadilan jenayah.

“Biarkan pihak polis menjalankan siasatan dan kita akan memastikan siasatan dibuat mengikut undang-undang serta kuasa-kuasa yang diberikan dengan telus, adil dan amanah,” katanya.


Lebih 2.7 juta populasi remaja negara lengkap vaksin

KUALA LUMPUR 29 Nov – Seramai 2,702,748 atau 85.9 peratus daripada populasi remaja berusia antara 12 hingga 17 tahun di negara ini lengkap menerima suntikan vaksin COVID-19, setakat 11.59 malam tadi.

Bagi populasi dewasa pula, seramai 22,659,382 individu atau 96.8 peratus telah melengkapkan vaksinasi mereka, manakala 23,006,300 atau 98.3 peratus lagi menerima sekurang-kurangnya satu dos vaksin COVID-19.

Sementara itu, bagi vaksinasi harian sebanyak 42,010 dos vaksin diberikan semalam melibatkan 2,030 dos pertama, 3,214 dos lengkap serta 36,766 dos penggalak.


Sepak Takraw Piala Tun Ali jadi acara tahunan setiap Ogos

BANDAR MELAKA 21 Ogos – Kejohanan Sepak Takraw Piala Tun Ali 2022 bakal menjadi acara tahunan sekali gus menjadi medan memperluaskan sukan itu ke peringkat yang lebih tinggi.

Presiden Persatuan Sepak Takraw Malaysia (PSM), Datuk Mohd Sumali Reduan berkata, selain menampilkan pasukan negeri, pihaknya bercadang untuk menjadikan acara itu sebagai acara di peringkat antarabangsa.

Katanya, kejohanan itu juga akan diadakan pada bulan Ogos sempena kelahiran Yang di-Pertua Negeri, Tun Seri Setia Mohd Ali Mohd Rustam.

“Pada tahun hadapan kita akan anjurkan kejohanan sama, kita akan tambah baik dari apa yang kita laksanakan dalam penganjuran sulung kali ini.

“Untuk tahun hadapan kita akan laksanakan persediaan awal untuk kita tambah baik dengan mencari penaja yang sesuai dan ini merupakan pembaharuan kita untuk kita cuba laksanakan ke peringkat antarabangsa,” katanya.

Beliau berkata demikian pada sidang media selepas hadir menyaksikan perlawanan akhir Kejohanan Sepak Takraw Piala Tun Ali 2022 di Dewan Bola Keranjang, Bukit Serindit, di sini hari ini.

Dalam pada itu, beliau berkata, PSM kini sedang mengorak langkah bagi memastikan sukan sepak takraw terus diangkat ke peringkat yang lebih tinggi hasil gabungan penyertaan atlet muda dan senior di negara ini.

“Ini gelombang baharu kita dalam negara selepas kita melihat perkembangan positif dalam kejohanan sepak takraw dan kita harap ia akan lebih maju dan cemerlang, katanya.

Terdahulu, pada aksi final kejohanan itu, pasukan Johor dinobatkan sebagai Johan acara regu sekali gus membawa pulang hadiah RM10,000 berserta piala iringan dan medal yang disampaikan Tun Mohd Ali.

Naib johan bagi kedua-dua acara disandang pasukan tuan rumah, Melaka untuk membawa pulang RM4,000 dan RM5,000 bagi acara beregu dan regu.


Kenal pasti atlet pelapis seawal usia 12 tahun

SERI NEGERI 15 Disember – Semua persatuan sukan di negeri ini perlu mengenal pasti pelapis atlet seawal usia 12 tahun supaya dimasukkan ke dalam senarai panjang (long list) sebagai persiapan menghadapi Sukan Malaysia (Sukma).

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, persediaan menghadapi Sukma perlu bermula daripada akar umbi termasuk membaik pulih kemudahan serta infrastuktur sukan demi pembangunan sukan kontinjen Melaka.

Katanya, sekiranya kemudahan dan infrastruktur ini berada dalam keadaan baik, maka anak-anak pada usia muda seawal usia 12 tahun mampu menonjolkan bakat masing-masing menerusi penganjuran sukan berskala kecil.

“Apabila mereka mengambil bahagian dalam pertandingan itu, maka MSNM (Majlis Sukan Negeri Melaka) dan Jabatan Belia dan Sukan (JBS) negeri akan perhatikan kedudukan pemain, adakah mereka layak bersama dalam ‘long list’ Sukma.

“Ini adalah cara kita memilih atlet di negeri Melaka dan apabila mereka masuk dalam persatuan tersebut, persatuan tersebut mencungkil bakat anak-anak ini.

Beliau berkata demikian pada sidang media selepas menghadiri Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri, hari ini.

Mengulas lanjut, Shanmugam turut berharap tiada lagi pelapis sukan yang berpotensi besar diimport ke negeri lain sebagaimana berlaku pada masa lalu.

“Saya tidak mahu seperti masa lalu, di mana jurulatih dan juga pemain atau atlet yang sebelum ini belum masuk ‘long list, telah diambil negeri lain.

“‘Long list’ ini boleh menyenaraikan banyak nama untuk dicungkil sebagai pemain negeri contohnya seperti sukan wushu, Melaka adalah kilang terbaik di Malaysia.

“Kita ada ramai pemain atau atlet yang boleh memenangi pingat, di Melaka kita sasarkan emas dan kita ambil tiga terbaik namun bakinya pada tahun 2018 kita pinjamkan ke negeri lain dan yang dipinjamkan itu menang,” katanya.


Laporan penuh anggota tentera ditemukan maut tidak lama lagi

TABOH NANING 17 April – Laporan penuh siasatan berhubung insiden anggota tentera ditemukan meninggal dunia di Hutan Simpan Belum dekat Gerik, Perak, akan diumumkan tidak lama lagi.

Beliau berkata demikian pada sidang media Majlis Berbuka Puasa Bersama Ahli Parlimen Alor Gajah di sebuah pusat beli-belah, di sini, semalam.

Mengulas lanjut, Adly berkata pihak kementerian akan menjaga kebajikan anak-anak dan balu Allahyarham Koperal Mohammad Nasri Mohd Nasib, 33, daripada Batalion Ke-25 Rejimen Askar Melayu Diraja (RAMD) Kem Seri Bentong, Pahang.

Terdahulu, media melaporkan hasil bedah siasat dilakukan di Hospital Permaisuri Bainun mendapati kematian Mohammad Nasri berpunca daripada kecederaan kepala dipercayai akibat terjatuh.

Mayatnya dijumpai pada Rabu oleh pasukan operasi mencari dan menyelamat berikutan laporan kehilangannya di pedalaman Hutan Simpan Belum, dekat Gerik, sejak 7 April lepas semasa operasi penugasan di kawasan itu.


Semakin ramai anggota komuniti pertikai adat Melayu

PANTAI KUNDOR 18 Feb. – Persatuan Pengamal Adat Melayu Sidang Negeri Melaka memandang serius semakin ramai anggota komuniti Melayu enggan mempraktikkan adat bangsa.

Yang Dipertuanya, Tok Sidang Muslihin Mohamad berkata, jumlah mereka semakin meningkat dari semasa ke semasa dengan alasan kehidupan pada zaman siber sekarang tidak memerlukan adat Melayu.

“Mereka kata kita tidak perlukan lagi adat yang tidak berfaedah, cukup sekadar kita ikut Islamik,” katanya ketika memberi taklimat kepada 12 Tok Sidang dalam Dewan Undangan Negeri (DUN) Pantai Kundor di Dewan Jawatankuasa Pembangunan dan Penyelarasan Dewan Undangan Negeri (JAPERUN) Pantai Kundor, Tanjung Kling di sini hari ini.

Ia sempena penganugerahan tauliah kepada 12 Tok Sidang berkenaan oleh Ahli Dewan Undangan Negeri (ADUN) Pantai Kundor, Datuk Nor Azman Hassan.

Beliau berkata, sebagai contoh adat menepung tawar pengantin sekarang bukan setakat dikritik, malah dicela golongan tertentu dengan mendakwa ia membazir rezeki anugerah Allah.

“Beras pulut yang dilemparkan kepada pengantin itu sudah dibacakan ayat suci al-Quran bagi menghalang makhluk halus yang dihantar pihak tidak bertanggungjawab untuk memudaratkan pasangan pengantin.

“Segenggam beras pulut itu kalau dimakan seekor ayam pun, tidak boleh kenyang, lainlah halnya kalau beras pulut yang dilemparkan itu sampai satu atau dua kilogram,” tegasnya.

Sehubungan itu, beliau mengingatkan Tok Sidang berkenaan mengenai fungsi mereka sebagai ketua penyelenggara adat istiadat Melayu yang diistilahkan sebagai ‘Lubuk Ilmu, Lautan Budi.’

“Tok Sidang juga harus berpegang kuat pada istilah ‘Adat bersendikan hukum, Hukum bersendikan kitabullah,’ iaitu kebiasaan dalam kehidupan yang menjadi hukum,” katanya.


MT UMNO putuskan sokong Kerajaan Perpaduan bukan diterajui PN

KUALA LUMPUR, 24 Nov – UMNO menyokong untuk menyertai Kerajaan Perpaduan seperti yang dizahirkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, namun bukan yang diterajui oleh Perikatan Nasional (PN).

Setiausaha Agung UMNO Datuk Seri Ahmad Maslan dalam kenyataannya berkata ia diputuskan dalam Mesyuarat Khas Majlis Tertinggi (MT) UMNO yang dipengerusikan oleh Datuk Seri Dr Ahmad Zahid Hamidi yang juga Presiden UMNO.

“MT sebulat suara memutuskan untuk menyokong dan menjunjung titah Ke Bawah Duli Yang Maha Mulia Seri Paduka Baginda Yang Di-Pertuan Agong supaya  Barisan Nasional mengambil bahagian dalam Kerajaan Perpaduan …bagi memastikan sebuah kerajaan yang stabil dan makmur dapat dibentuk,” katanya dalam kenyataan yang dikeluarkan selepas mesyuarat lebih tiga jam di Menara Dato Onn di sini malam tadi.

Beliau berkata MT juga bersetuju semua wakil-wakil parti yang memenangi kerusi Parlimen pada Pilihan Raya Umum Ke-15 mematuhi dan menerima sebarang bentuk Kerajaan Perpaduan atau lain-lain bentuk kerajaan yang bakal dimasyhurkan oleh Seri Paduka Baginda.

Menurut Ahmad,  mesyuarat MT  UMNO turut memperkukuhkan sokongan terhadap Ahmad Zahid untuk terus kekal menerajui sebagai Pengerusi BN dan sebulat suara menyokong beliau sebagai Presiden UMNO.

MT telah mengambil maklum dan memperhalusi segala butiran kedua-dua perbincangan yang telah dijalankan oleh Jawatankuasa Perundingan BN dengan Pakatan Harapan (PH) dan PN, katanya.

Pada PRU15 baru-baru ini BN hanya memenangi 30 kerusi Parlimen, pencapaian terburuk dalam sejarah, manakala PH menang 82 kerusi, Perikatan Nasional (73), Gabungan Parti Sarawak (23), Gabungan Rakyat Sabah (enam), Parti Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.


TIC Mobile ronda satu negara promosi pelancongan Melaka

AYER KEROH 20 April – Melaka muncul negeri pertama mewujudkan Pusat Informasi Pelancongan Bergerak (TIC Mobile) bagi memberi kemudahan kepada pelancong mendapatkan maklumat dan promosi sektor pelancongan di negeri ini.

Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata, inisiatif itu merupakan antara langkah awal bagi mempromosikan Tahun Melawat Melaka 2024 (TMM2024).

Menurut beliau, TIC Mobile dijadual akan digerakkan ke seluruh negara bagi mempromosi sektor pelancongan negeri tahun ini dengan menawarkan pelbagai promosi pelancongan termasuk pakej-pakej menarik kepada orang ramai.

“TIC Mobile pertama dalam Malaysia ini telah diwujudkan di Melaka dan akan digerakkan ke seluruh Malaysia untuk mempromosikan pelancongan negeri ini, lebih-lebih lagi menjelang TMM2024.

“Terima kasih kepada Kementerian Kewangan yang memberikan kemudahan ini kepada Negeri Melaka dan Kerajaan Negeri menyambut baik kepada usaha ini bagi memberi kemudahan yang lebih tepat kepada pelancong.

“Kita telah menetapkan jadual untuk TIC Mobile ini pusing ke seluruh Malaysia bagi mempromosikan pelancongan Melaka dan kita harap usaha hebat ini akan memeriahkan lagi kemasukan pelancong domestik dan luar negara untuk menyambut TMM2024 akan datang,” katanya.

Beliau berkata demikian pada sidang media selepas merasmikan TIC Mobile dan Edaran Pek Kuih Raya Kepada Pelancong di Lebuh Ayer Keroh, di sini, malam tadi.

Hadir sama, Setiausaha Kerajaan Negeri, Datuk Wira Zaidi Johari; Timbalan Setiausaha Kerajaan Negeri (Pembangunan), Badaruddin Mohd Kassim; Timbalan Exco Pelancongan, Warisan, Seni dan Budaya negeri Datuk Zaidi Attan dan Pengurus Besar Bahagian Promosi Pelancongan (BPP) Melaka, Sa’ari Basiron.

Pada majlis itu, kira-kira 1,000 kenderaan dari Lebuh Raya Utara Selatan (PLUS) yang memasuki pintu masuk negeri ini diraikan dengan pemberian pek kuih raya disampaikan Abdul Razak.

Jelajah itu dijangka akan dimulakan di sebuah pusat beli belah di Nilai, Negeri Sembilan, selain di beberapa negeri lain seperti Selangor, Johor, Pulau Pinang dan Perak.


Speaker Dewan Rakyat minta parti politik kemuka surat akuan berkanun

KUALA LUMPUR, 20 November – Yang Dipertua Dewan Rakyat Tan Sri Azhar Azizan Harun meminta parti politik yang menang jumlah kerusi substantial pada Pilihan Raya Umum ke-15 (PRU15), mengemukakan nama-nama parti dan ahli Parlimen bebas (sekiranya ada), yang bersetuju menganggotai gabungan yang mempunyai sekurang-kurangnya 112 kerusi, bagi menubuhkan kerajaan Persekutuan melalui surat akuan berkanun.

Beliau berkata perkara itu sudah beliau maklumkan kepada ketua-ketua dan setiausaha-setiausaha parti berkenaan, melalui surat yang diutuskan hari ini bagi menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Mereka juga diminta menamakan seorang daripada ahli Dewan Rakyat dalam gabungan mereka, yang diberi kepercayaan untuk menjadi Perdana Menteri ke-10 melalui surat akuan berkanun dari setiap ahli Dewan Rakyat yang menganggotai gabungan tersebut, yang dinyatakan dengan terang dan jelas,” katanya dalam kenyataan hari ini.

Terdahulu, Datuk Pengelola Bijaya Diraja Istana Negara Datuk Seri Ahmad Fadil Shamsuddin dalam kenyataan hari ini berkata Yang di-Pertuan Agong menerima maklum bahawa pada PRU15 semalam, tiada gabungan parti politik yang berjaya memperoleh majoriti mudah kerusi Parlimen.

Menurutnya, Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada PRU15, memaklumkan kepada Istana Negara mengenai gabungan parti, dan menamakan calon perdana menteri yang dipersetujui untuk membentuk kerajaan baharu sebelum 2 petang, esok.


Fenomena air pasang besar diramal berlaku sehingga Khamis

KUALA LUMPUR, 9 Okt – Air pasang besar dijangka berlaku di beberapa kawasan bermula semalam hingga Khamis ini, menurut Agensi Pengurusan Bencana Negara (Nadma).

Nadma menerusi perkongsian di laman Facebook memaklumkan Pusat Hidrografi Nasional meramalkan kawasan terlibat adalah Kuala Muda, Kedah; Bagan Datuk, Perak; Pelabuhan Klang, Selangor serta Batu Pahat dan Pontian di Johor.

Menurut Nadma fenomena itu berpunca daripada pengaruh daya tarikan graviti ketika kedudukan bulan dan matahari sejajar, seterusnya berkemungkinan menyebabkan limpahan air di daratan serta banjir di lokaliti kawasan rendah pesisir pantai.


RTB Fasa 1 di Segamat berjaya kurangkan mangsa banjir 52 peratus

ISKANDAR PUTERI, 19 Jun – Pelaksanaan Rancangan Tebatan Banjir (RTB) Fasa 1 telah berjaya mengurangkan mangsa banjir di daerah Segamat sebanyak 52 peratus kepada 11,040 orang, Dewan Undangan Negeri (DUN) Johor hari ini diberitahu.

Pengerusi Jawatankuasa Pelancongan, Alam Sekitar, Warisan dan Budaya Negeri K Raven Kumar berkata sebelum RTB Fasa 1 dijalankan, mangsa banjir di daerah berkenaan adalah seramai 21,158 orang.

Beliau berkata kerja-kerja bagi RTB Fasa 1 yang telah siap dilaksanakan sepenuhnya antara 2011 sehingga 2016, melibatkan enam pakej antaranya menaik taraf Sungai Genuang, menaik taraf Sungai Chodan, pembinaan Jambatan Genuang dan lencongan Sungai Segamat – Sungai Genuang.

“Keseluruhan kos bagi RTB Fasa 1 ini adalah RM172.8 juta. Walau bagaimanapun, masih terdapat beberapa kawasan yang mengalami masalah banjir iaitu di Kampung Pogoh Tengah, Kampung Bukit Limau Manis, Kampung Sri Rahmat, Kampung Chodan dan Kampung Seberang Batu Badak melibatkan 252 mangsa banjir.

“Kejadian banjir yang berlaku ini disebabkan limpahan air Sungai Muar memasuki sehingga ke kawasan Pogoh,” kata beliau ketika menjawab soalan lisan pada Mesyuarat Kedua Penggal Persidangan Pertama DUN Johor ke-15 di Bangunan Sultan Ismail, di sini, hari ini.

Raven (BN-Tenggaroh) berkata dalam masa yang sama, Jabatan Pengairan dan Saliran (JPS) telah menyediakan pelan jangka panjang melalui projek RTB Segamat Fasa 2 yang akan dilaksanakan secara dua pakej.

“Saya percaya dengan penyediaan pelan jangka panjang melalui projek RTB Segamat Fasa 2 dengan kos keseluruhan RM650 juta, kerajaan negeri Johor komited mengurangkan jumlah mangsa banjir di daerah Segamat ini,” kata beliau.

Raven berkata demikian ketika menjawab soalan lisan N. Saraswati (BN-Kemelah) berhubung tindakan kerajaan negeri dalam mengelakkan banjir di daerah Segamat serta soalan tambahan Saraswati mengenai bagaimana projek RTB telah berjaya mengurangkan mangsa banjir di daerah berkenaan.

Segamat menjadi daerah pertama di Johor yang dilanda banjir awal tahun ini sehingga menjejaskan ribuan penduduk mengakibatkan ramai daripada mereka dipindahkan ke pusat pemindahan sementara (PPS).


Melaka antara lokasi pelancongan popular untuk diterokai tahun 2022!

Tersenarai sebagai destinasi ‘trend popular’ untuk 2022, platform ini mengangkat Melaka sebagai lokasi percutian yang bakal menjadi tumpuan ramai tahun depan, sekaligus bakal memulihkan industri pelancongan negara.

Tempat pertama lokasi popular 2022 ialah Atlanta, Amerika Syarikat, diikuti Taichung, Taiwan di tempat kedua dan Gramado, Brazil di tempat ketiga.

Manakala tempat keempat ialah Santa Domingo, Dominican Republic, kelima Brasov, Romania;Llandudno, United Kingdom (UK) lokasi keenam dan Montpellier, Frances di tangga ketujuh.

“Booking.com telah menyenaraikan lapan lokasi sebagai destinasi pelancongan dengan trend popular bagi tahun hadapan sekaligus mengangkat destinasi yang jarang dianggap sebagai tempat persinggahan, dilawati untuk percutian.

“Platform itu (Booking.com) telah memilih lokasi-lokasi bandar terpencil dan menarik dalam dunia sebagai destinasi trend popular yang perlu dilawati,” kata laporan itu.


A Kedah Island: the stolen past of Pulau Pinang

THE story of this island of Kedah is contested. The Eurocentric narrative accords Francis Light the founding status of Pulau Pinang in 1786. This has alienated another perspective. Revisiting the history of the earliest communities who inhabited this island of Kedah before 1786 remains an imperative role for the writing of Malaysian history. It must be remembered and be reminded that the history of Pulau Pinang did not begin from 1786. That year is a myth.

The Malay narrative is forgotten. James Low in 1849 in translating the Merong Mahawangsa (The British calls it the Kedah Annals), emphasized “It is a History of Keddah on the Malayan Peninsula; and, independently of any intrinsic value which it may possess, it is interesting to the British, since the settlement of Penang and Province Wellesley once formed an integral portion of the country of Keddah (The Journal of the Indian Archipelago and Eastern Asia, vol.3, no.1, January 1849).

The narrative of Pulau Pinang, together with Kedah, needs revisiting, rewriting and decolonizing. The island was believed and judged to be terra nullius (literally ‘nobody’s land’), although that belief seems to be apparently fading over the years. This is the template constructing the history of Malaysia too – from the school textbook to public history. Malaysian school history and public history unfortunately differ, and may also contradict.

Pulau Pinang is of course, not alone. Parallels are seen with the history and historiography of Singapura. Circumstances are different. Yet Pulau Pinang is as history-starved as her counterpart down south. I have used the term “pengemis sejarah” (beggars of history) in my work on Batu Uban: Sejarah Awal Pulau Pinang (2015). There is a stoic absence, an emptiness, on the island’s past, both by default, and by design.

Pulau Pinang’s past destiny echoes that of what historian K.G. Tregonning’s declaration that “Modern Singapore began in 1819. Nothing that occurred prior to this has particular relevance to an understanding of the contemporary scene; it is of an antiquarian interest only”.

Tregonning, Raffles Professor of History at the University of Singapore, made the declaration to a volume commemorating the 150th anniversary of Raffles in Singapore. The Tregonning remarks represented the prevailing ideology held by historians of Singapore’s past in recent times. This is the template, not only Singapura history, but that of Pulau Pinang, the rest of Malaysia, and the region. It has been argued that nothing very much appeared to have happened in Singapore before Raffles landed.

The history of Pulau Pinang has been framed as a positive outcome of British colonialism. Francis Light as ‘founder of Penang? Or the founder of the Port of Penang? Fact, or myth? To accept that the template as a fact of history itself falsifies the past. To be sure there are many roads to the past. The historical narrative is also an argument. Colonial archives are certainly biased. And the Arkib Negara Malaysia has remained as such. Do a word search on ‘Masjid Jamek Batu Uban’ /or ‘masjid Pulau Pinang,’ and one finds the line “Masjid Melayu Lebuh Aceh dianggap sebagai masjid yang tertua di Pulau Pinang” (The Lebuh Aceh Mosque is considered the oldest mosque in Pulau Pinang). That is a colonial narrative.

The colonial template is embedded in our historians, custodians of heritage and policy makers. For example, Francis Light’s statue is still displayed in its splendor (marred by the red paint vandalism early 2020). And what is Frank Athelstane Swettenham’s statue doing on the grounds of Muzium Negara in Kuala Lumpur? And the bust of King Edward VII in the same location? And this is coming to 64 years of political independence. Colonialism is never benign.

What happened in 1786 is the illegal occupation of Pulau Pinang. It is plunder and vandalism. The colonial past is silent on its own criminality. Light did not commit murder. Stamford Raffles did. It is the criminality of the colonial state. Should the Sultanate of Kedah, and the people Kedah and Pulau Pinang demand a public apology, and reparation from the British for distorting history, and identity? Opening a new chapter in the nation’s history renders the old narrative “dibuang habiskan” (stealing a phrase from Raffles on the Palembang Massacre).

Another story goes that the Sultan of Kedah gave his daughter; or was it a lady from the Kedah court in marriage to Francis Light and offered Pulau Pinang as a dowry, in return of protection by the English East India Company (EIC) against his enemies.

The Sultan of Kedah, Sultan Abdullah Mukarram Shah claimed that he was merely allowing the British, on certain conditions, to occupy the island while taking care of the Sultan and his Kingdom against his enemies, especially Siam. There was no agreement, no treaty of 1786. Pulau Pinang was never given away. Kedah history needs a revision.


Adegan panas Zul ariffin conteng arang industri hiburan negara

KOTA LAKSAMANA 22 Mac – Penyanyi lagenda rock terkenal, Datuk Awie menyifatkan tindakan pelakon Zul Ariffin memuat naik video adegan panas sebuah drama sebagai ‘menconteng arang’ kepada industri hiburan tempatan.

Beliau berkata demikian sidang akhbar Wings Raikan Cinta Ramadan di LaCrista Hotel Melaka yang turut disertai Pengarah Urusan Hotel LaCrista Datuk Rosthman Ibrahim.

Pelakon terbabit mengundang kontroversi selepas memuat naik video yang memaparkan ‘teaser’ adegan panas sebuah drama sebelum bertindak memadam hantaran tersebut dan membuat permohonan maaf di media sosial.

Ekoran itu, pelakon tersebut bakal berdepan tindakan undang-undang di bawah Seksyen 233 Akta Komunikasi dan Multimedia 1998 selepas membuat hantaran Instagram yang menyalahi undang-undang.

“Namun jika dibandingkan dengan era tahun 70-an, keadaannya lebih teruk cuma ketika itu tidak ada media sosial, tidak ada viral jadi tidak kecoh seperti yang berlaku sekarang.

Pada masa yang sama, Awie juga tidak mahu mengulas lanjut insiden itu memandangkan beliau juga pernah melalui proses demikian namun tidak melampau seperti yang timbul ketika ini.

“Kalau boleh selepas ini pengarah drama atau filem, seeloknya elakkan ada watak yang ada unsur fizikal seperti yang ada pada adegan drama tersebut,” katanya.


Pastikan operasi penerbangan Batik Air ke Pulau Pinang, Pekanbaru lancar

BANDA HILIR 14 Julai – Pihak berkuasa Penerbangan Awam (CAAM) dan Malaysia Airports Holdings Berhad (MAHB) sedang membuat persiapan bagi memastikan perjalanan bagi penerbangan di Lapangan Terbang Antarabangsa Melaka (LTAM) yang memulakan operasi semulanya pada 12 Ogos berjalan lancar.

Ketua Menteri Melaka, Datuk Seri Utama Sulaiman Md Ali berkata, persiapan itu termasuk berkaitan urusan dokumentasi ditetapkan supaya memastikan keselesaan penumpang.

“Ia disebabkan pandemik yang berlaku ia terhenti di situ jadi semua kelulusan dan dokumentasi perlulah bersedia sebelum menerima penerbangan masuk ke Melaka, ” katanya.

Beliau berkata demikian pada ucapannya di Majlis Pelancaran Pelan Strategik Jabatan Ketua Menteri Melaka 2022-2026 dan Anugerah Hari Inovasi Perkhidmatan Awam Negeri Melaka 2022 di Hotel Holiday Inn, di sini hari ini.

Mengulas lanjut, beliau berkata pesawat jenis ATR-72 Batik Air dijangka akan mendarat di LTAM dengan membawa penumpang bermula dari Pekan Baru Indonesia untuk mengambil penumpang di negeri ini sebelum memulakan perjalanan ke Pulau Pinang.

“Saya difahamkan kita (pernah) meminta penerbangan satu hari sekali tapi apa yang difahamkan Batik Air akan melakukan penerbangan sebanyak tiga kali seminggu,” katanya.


Blok bangunan di Resort The Andaman musnah terbakar dua kali

LANGKAWI, 13 Jan – Sebuah blok bangunan di resort lima bintang, The Andaman, a Luxury Collection Resort, di Jalan Teluk Datai, kira-kira 40 kilometer dari Bandar Kuah dekat sini musnah dalam kebakaran yang berlaku dua kali, semalam dan awal pagi tadi.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Kedah berkata kejadian pertama berlaku, pada kira-kira 4 petang semalam sebelum kebakaran berulang di lokasi sama, pada 1.13 awal pagi tadi.

“Namun, pada 1.13 pagi tadi, bomba sekali lagi menerima panggilan kecemasan sebelum anggota ke lokasi sama untuk memadam kebakaran kedua,” katanya dalam satu kenyataan hari ini.

“Setakat pagi ini, operasi pemadaman masih dilakukan. Anggota bertugas mengalami masalah bekalan air dan akses untuk melakukan pemadaman di bahagian yang terbakar.

“Anggota melakukan pemadaman melalui cara fire break di sayap selatan dan sayap utama bangunan tersebut menggunakan satu aliran dua pancutan 100 kaki air daripada air tangki jentera,” menurutnya dalam kenyataan itu.


Keputusan model gelembung sukan diketahui minggu depan

KUALA LUMPUR 17 Dis. – Keputusan mengenai model gelembung sukan yang akan dikemukakan Kementerian Belia dan Sukan (KBS) kepada Majlis Keselamatan Negara (MKN) akan  diketahui selewat-lewatnya minggu depan.

Timbalan Menteri Belia dan Sukan Wan Ahmad Fayhsal Wan Ahmad Kamal berkata model berkenaan akan dikemuakan kepada MKN hari ini sebagai usaha ‘menghidupkan’ semula perlawanan bola sepak di negara ini yang terpaksa ditangguhkan berikutan pandemik COVID-19.

“Ini adalah strategi KBS untuk mengaktifkan semula arena sukan bukan sahaja liga bola sepak malah kesemua kemudahan sukan berpandukan prosedur operasi standard (SOP) baharu iaitu model gelembung sukan.

“Marilah kita sama-sama mendoakan agar MKN terbuka hati menerima cadangan KBS untuk bantu hidupkan semula arena sukan negara,” katanya pada persidangan Dewan Negara di sini hari ini.

Perkara itu diumumkan Wan Ahmad Fayhsal ketika menjawab soalan tambahan Senator Datuk Wira Othman Aziz mengenai usaha kerajaan bagi memastikan pandemik COVID-19 tidak memberikan kesan berpanjangan terhadap penaja sukan negara.

KBS sebelum ini dilaporkan berkerjasama dengan Majlis Sukan Negara (MSN) dan pemegang taruh bagi memperhalusi model gelembung sukan untuk kelangsungan aktiviti sukan yang dibatalkan berikutan pandemik COVID-19.


Ziyad Zolkefli minta maaf

TOKYO 1 Sept – Hanya ungkapan maaf yang mampu dikeluarkan jaguh olahraga, Muhammad Ziyad Zolkefli selepas terlepas peluang mempertahankan emas Rio 2016 dalam acara lontar peluru lelaki F20 (kecacatan intelektual) di Sukan Paralimpik Tokyo, malam tadi.

Atlet kebangsaan Muhammad Ziyad Zolkefli yang memecahkan rekod dunia dua kali dan boleh memenangi emas dalam acara tersebut telah diklasifikasikan sebagai Did Not Start (DNS) atau tidak memulakan saingan kerana protes dilakukan terhadapnya oleh pasukan Ukraine yang mendakwa beliau lewat melapor diri di bilik menunggu sebelum pertandingan berlangsung.

Protes serupa juga dilakukan terhadap atlet dari Australia Todd Hodgets dan Jordi Patricio Congo Villalba dari Ecuador yang turut diklasifikasikan DNS.

Kontroversi melanda hari ketujuh temasya berprestij itu menyaksikan atlet Ukraine, Maksym Koval diumum sebagai pemenang emas dengan lontaran 17.34m sekali gus memecah rekod dunia milik Muhammad Ziyad.

Kontinjen Malaysia bersama Australia dan Ecuador yang tidak berpuas hati dengan keputusan berkenaan telah melancarkan protes sejurus keputusan akhir dikeluarkan kepada pihak jawatankuasa teknikal pertandingan.

Ketua kontinjennya, Datuk Seri Megat D Shahriman Zaharudin juga memberitahu akan membuat rayuan kepada Jawatankuasa Paralimpik Antarabangsa dan World Para Athletics (WPA) berhubung keputusan itu.

Namun, WPA dalam satu kenyataan hari ini memaklumkan telah menolak rayuan Malaysia dan juga Australia serta Ecuador berhubung keputusan acara itu.

Keputusan itu berdasarkan Peraturan 5.5 Atlet Para Dunia – ‘Kegagalan Melapor Diri Di Bilik Menunggu’ yang menyatakan bahawa sekiranya atlet tidak hadir di bilik berkenaan pada waktu dinyatakan dalam jadual Bilik Menunggu, keputusan mereka akan dinyatakan sebagai DNS.

Terdahulu, Muhammad Ziyad mencuri tumpuan selepas ‘memecah’ rekod dunia pada lontaran pertama iaitu dengan lontaran 17.29m pada Kejohanan Olahraga Para Dunia di London pada 2017, dengan catatan 17.31m pada lontaran pertamanya.

Beliau kemudian terus menampilkan aksi menakjubkan apabila memperbaiki rekod dunianya dalam lontaran ketiga iaitu dengan 17.94m, jauh mengatasi pencabar lain sebelum menerima khabar buruk berhubung keputusan kontroversi itu.


Pasangan suami isteri didakwa bunuh, dera anak saudara

IPOH, 25 Mei – Seorang pesara tentera dan isterinya dihadapkan ke Mahkamah Majistret di sini hari ini atas pertuduhan membunuh seorang kanak-kanak perempuan yang juga anak saudara mereka dua minggu lepas.

Zainuddin Noh dan Norhazleyana Azreen Abdul Hamid, kedua-duanya berusia 40 tahun didakwa bersama-sama menyebabkan kematian Aisha Farhana Muhammad Khirul Azral, lapan tahun, di sebuah rumah di Jalan Desa Pengkalan Bandaraya 18, Desa Pengkalan, Lahat di sini antara 10 malam 13 Mei hingga 7 pagi 14 Mei lepas.

Pasangan suami isteri yang juga peniaga kecil itu mengangguk faham selepas pertuduhan dibacakan di hadapan Majistret Jesseca Daimis namun tiada pengakuan direkodkan daripada mereka kerana kes bunuh di bawah bidang kuasa Mahkamah Tinggi.

Mereka juga menghadapi dua pertuduhan mendera kanak-kanak lelaki yang juga adik si mati dan mengaku tidak bersalah selepas pertuduhan dibacakan di hadapan Hakim Mahkamah Sesyen Norashima Khalid.

Kedua-duanya didakwa bersama-sama sebagai orang yang mempunyai pemeliharaan terhadap mangsa berusia tujuh tahun telah melakukan penganiayaan terhadap kanak-kanak itu dengan menyebabkannya mengalami kecederaan fizikal di tempat sama pada 1.30 petang dan 10.30 malam, 13 Mei lepas.

Pertuduhan dikemukakan mengikut Seksyen 31(1)(a) Akta Kanak-Kanak 2001 yang boleh dihukum di bawah Seksyen 31(1) akta sama dan dibaca bersama Seksyen 34 Kanun Keseksaan yang memperuntukkan hukuman denda maksimum RM50,000 atau penjara maksimum 20 tahun atau kedua-duanya sekali jika sabit kesalahan.

Nurul Hafizah tidak menawarkan jaminan kerana kedua-dua tertuduh telah didakwa atas pertuduhan membunuh dan mahkamah menetapkan 30 Jun untuk sebutan semula semua kes itu.

Pada 15 Mei lepas, polis menahan pasangan suami isteri itu susulan laporan kematian kanak-kanak perempuan berkenaan daripada pegawai perubatan di Jabatan Kecemasan dan Trauma, Hospital Raja Permaisuri Bainun di sini pada  3.14 pagi.


Konflik perdagangan AS-China tidak beri impak besar terhadap prestasi perdagangan Malaysia

KUALA LUMPUR 11 Ogos  – Konflik perdagangan antara Amerika Syarikat (AS)-China yang bermula sejak awal 2018 tidak memberikan impak yang besar terhadap prestasi perdagangan Malaysia dengan kedua-dua negara tersebut.

Kementerian Perdagangan Antarabangsa dan Industri (MITI) berkata jumlah perdagangan Malaysia dengan AS untuk tempoh Januari hingga Jun 2020 ialah sebanyak RM80.41 bilion, meningkat sebanyak 3.1 peratus berbanding tempoh yang sama 2019 manakala nilai eksport Malaysia ke AS meningkat pada kadar 2.4 peratus kepada RM46.15 bilion dan import pula bernilai RM34.26 bilion, meningkat 4.1 peratus.

Hampir 80 peratus daripada eksport Malaysia ke AS disumbang oleh produk elektrik dan elektronik, produk keluaran getah, peralatan optikal dan saintifik, produk keluaran kayu serta produk perkilangan yang lain, manakala produk yang menyumbang kepada 76 peratus daripada jumlah import dari AS adalah produk elektrik dan elektronik, produk kimia dan bahan kimia, mesin dan peralatan, peralatan optikal dan saintifik serta produk perkilangan logam.

Sementara itu, jumlah perdagangan Malaysia dengan China bagi tempoh Januari hingga Jun 2020 turut mencatat peningkatan sebanyak 0.3 peratus kepada RM149.16 bilion berbanding tempoh sama pada 2019.

Eksport Malaysia ke China pada tempoh yang sama bernilai RM69.43 bilion meningkat pada kadar 8.3 peratus disokong oleh eksport utama iaitu elektrik dan elektronik, kimia dan produk kimia, produk petroleum, pembuatan logam serta barangan perkilangan yang lain, manakala import menurun 5.8 peratus kepada RM79.73 bilion, di mana import utama merangkumi produk elektrik dan elektronik, mesin, peralatan dan bahagian, kimia dan produk kimia, produk petroleum serta pembuatan logam.

“Namun begitu, prestasi perdagangan Malaysia menunjukkan sedikit kemorosotan bagi tempoh Januari hingga Jun 2020 berikutan penularan pandemik COVID-19 yang bermula pada awal tahun dengan jumlah perdagangan berkurangan sebanyak tujuh peratus kepada RM833.36 bilion berbanding tempoh yang sama pada 2019.

“Eksport menyusut 6.8 peratus kepada RM448.99 bilion dan import berkurang 7.2 peratus kepada RM384.38 bilion. Lebihan dagangan pula bernilai RM64.61 bilion iaitu menurun 4.1 peratus berbanding tempoh yang sama tahun 2019,” kata kementerian itu dalam jawapan bertulis pada persidangan Dewan Rakyat, hari ini.

Ia bagi menjawab soalan Datuk Seri Dr. Ahmad Zahid Hamidi (BN-Bagan Datuk) yang ingin tahu mengenai kesan perang perdagangan antara AS dan China selain pandemik COVID-19 terhadap import dan eksport Malaysia bagi 2020.

Bagaimanapun, MITI menjelaskan terdapat peluang perniagaan bagi sektor tertentu, contohnya sektor keluaran getah iaitu eksport sarung tangan getah yang melonjak sebanyak 40.3 peratus bagi tempoh tersebut disokong permintaan tinggi dalam pasaran global berikutan pandemik tersebut.

Menyedari perang perdagangan AS-China dan penularan COVID-19 yang masih berterusan, MITI menerusi Perbadanan Pembangunan Perdagangan Luar Malaysia (MATRADE) telah mengambil langkah-langkah proaktif bagi menangani impak perdagangan ke atas Malaysia.

Antaranya, dengan memberi fokus kepada penggunaan teknologi digital dalam usaha membantu syarikat mengurangkan kos promosi eksport bagi memastikan syarikat pengeksport Malaysia kekal berdaya saing di pasaran antarabangsa meskipun dalam situasi mencabar ini.

Memanfaatkan penggunaan platform digital untuk mengatur pemadanan perniagaan (eBizMatch) antara pembeli berpotensi dengan syarikat pembekal Malaysia, kementerian itu berkata, dari 1 Januari hingga 31 Julai 2020, sebanyak 576 padanan perniagaan telah diadakan iaitu 395 pembeli asing telah dipadankan dengan 538 syarikat Malaysia yang menghasilkan potensi jualan sejumlah RM461.35 juta.

Selain itu, menerusi satu tinjauan yang dilakukan, MATRADE telah memperluaskan skop Geran Pembangunan Pemasaran (MDG) meliputi aktiviti promosi perdagangan secara maya sejajar dengan Pakej PENJANA yang diumumkan.

MDG turut menampung 30 peratus kos logistik termasuk pengangkutan dan pergudangan bagi penghantaran produk ke luar negara, seiring dengan hasrat kerajaan untuk meringankan beban kewangan yang dialami syarikat pengeksport Malaysia dalam menghadapi COVID-19.

“Bagi tempoh 1 Januari sehingga 31 Julai 2020, sebanyak 1,427 permohonan daripada 962 syarikat telah diproses dengan geran sebanyak RM14.56 juta telah disalurkan,” kata kementerian itu.

Menurut MITI, MATRADE juga akan mengadakan beberapa sesi Virtual Trade Clinic (VTC) iaitu satu platform khidmat nasihat perdagangan bagi membantu syarikat mematuhi keperluan dan mengatasi cabaran eksport dalam usaha memulihkan operasi dan perancangan eksport syarikat Malaysia.

Sebagai permulaan, MATRADE dengan kerjasama Perbadanan Produktiviti Malaysia (MPC) melalui Electrical and Electronics Productivity Nexus (EEPN) dan Machinery and Equipment Productivity Nexus (MEPN) menganjurkan VTC bagi syarikat elektrikal dan elektronik.


Langgar SOP PKPB di Kedai Karpet: Neelofa, suami mengaku tidak bersalah

SEREMBAN 20 Mei. – Usahawan dan selebriti Noor Neelofa Mohd Noor dan suami, Muhammad Haris Mohd Ismail mengaku tidak bersalah di Mahkamah Majistret di sini, hari ini atas kesalahan melanggar prosedur operasi standard (SOP) Perintah Kawalan Pergerakan Bersyarat (PKPB) di sebuah kedai karpet, di Nilai, awal bulan ini.

Noor Neelofa atau lebih dikenali sebagai Neelofa, 32, dan Muhammad Haris atau dikenali sebagai PU Riz, 26, yang tiba di mahkamah pada 8.50 pagi, membuat pengakuan itu selepas pertuduhan terhadap mereka dibacakan di hadapan Majistret Mahyun Yusoff.

Muhammad Haris didakwa atas dua kesalahan gagal mematuhi SOP PKPB dengan tidak membuat imbasan aplikasi MySejahtera untuk daftar masuk atau menulis secara manual dan tidak memakai pelitup muka di Kedai Naeem Carpet Sdn Bhd, Kawasan Perindustrian Nilai 3, Nilai, pada 4 petang 2 Mei lalu.

Neelofa pula dituduh tidak membuat imbasan aplikasi MySejahtera untuk daftar masuk di premis itu atau menulis secara manual pada masa dan tarikh sama.

Mahkamah membenarkan Muhammad Haris diikat jamin RM10,000 untuk kedua-dua kesalahan manakala Neelofa diikat jamin RM5,000 dengan seorang penjamin dan menetapkan 4 Jun untuk sebutan semula kes.

Pasangan itu didakwa mengikut Peraturan 19, Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Kawalan Pergerakan Bersyarat) (No.4) (Pindaan) (No.12) 2021.

Sementara itu, Haresh berkata pihaknya membantah terhadap jaminan yang ditawarkan pendakwaan atas alasan anak guamnya hanya berdepan dengan kes saman bukan kes jenayah.

“Tiada peruntukan untuk jaminan kerana ia adalah kes saman tetapi mahkamah membenarkan ikat jamin iaitu RM10,000 bagi Haris dan RM5,000 terhadap Neelofa,” katanya kepada pemberita selepas prosiding itu.


Puteri UMNO Jasin zahir penghargaan kepada PM pastikan kemenangan PRN Melaka

KUALA LUMPUR, 17 Mac — Ketua Puteri UMNO Jasin Datuk Khaidhirah Abu Zahar, hari ini menzahirkan penghargaan dan terima kasih kepada Perdana Menteri Datuk Ismail Sabri Yaakob dan seluruh jentera parti yang bekerja keras memastikan kemenangan Barisan Nasional (BN) pada Pilihan Raya Negeri (PRN) Melaka, November lepas.

Khaidhirah mengakui tanpa bantuan itu, beliau tidak akan menang dengan mudah di kerusi Dewan Undangan Negeri (DUN) Rim yang ditandinginya sekali gus menewaskan dua lagi calon lain di kawasan tersebut.

“Bukan mudah jadi calon pilihan raya, nak jadi calon, persediaan jentera kena betul…bukan setakat jentera dari Puteri (UMNO) tetapi jentera (parti) seluruh negara.

“Kami Melaka bangga sebab (jentera parti) satu Malaysia tolong, Johor juga (menang PRN) satu Malaysia tolong…nasib ada PM (perdana menteri) dan kawan-kawan dari Presiden sampai Timbalan Presiden (UMNO) semua tolong,” katanya ketika berucap pada Perhimpunan Agung Pergerakan Puteri UMNO 2021 di Pusat Dagangan Dunia Kuala Lumpur, di sini.

Pada PRN Melaka 20 Nov lepas, Barisan Nasional (BN) memenangi 21 daripada 28 kerusi DUN sekali gus meraih majoriti dua pertiga untuk membentuk kerajaan Melaka yang baharu.

Dalam pada itu, Khaidhirah berkata beliau turut terharu apabila kepimpinan UMNO dan BN memberi kepercayaan kepadanya menggalas tanggungjawab sebagai Timbalan Speaker DUN Melaka ke-15.

“Saya merupakan wanita pertama di Melaka dilantik sebagai (Timbalan) Speaker dan saya harap saya bukan yang pertama dan terakhir dilantik ke jawatan itu.

“Saya juga mahu lebih ramai Puteri UMNO bertanding calon ahli Majlis Tertinggi (MT) UMNO selepas ini,” katanya yang juga merupakan MT UMNO.

Sementara itu Ketua Pemuda UMNO Negeri Sembilan Datuk Mohd Zaidy Abdul Kadir turut berterima kasih dengan kepimpinan Perdana Menteri yang bertungkus lumus membantu jentera parti dalam memenangi PRN Johor baru-baru ini.


Tiada paksaan ambil dos penggalak kedua – Khairy

KUALA LUMPUR, 18 April – Tiada paksaan bagi warga emas yang berisiko tinggi untuk mengambil suntikan dos penggalak kedua, kata Menteri Kesihatan Khairy Jamaluddin.

Khairy menerusi video berdurasi 2.20 minit di Twitter beliau hari ini berkata individu terlibat diberikan pilihan sama ada untuk mengambilnya atau tidak bagi menambah perlindungan terhadap gejala serius COVID-19.

“Ini pilihan, Kementerian Kesihatan (KKM) mengesyorkan sahaja. Jangan kata saya paksa… Saya cuma nak pastikan warga emas kita dapat perlindungan yang terbaik, terutama bila anda semua balik kampung ramai-ramai nanti,” katanya.

Khairy berkata KKM juga telah mula menggunakan ubat antiviral Paxlovid sebagai terapeutik untuk merawat pesakit COVID-19 yang berisiko tinggi bagi melindungi pesakit berkenaan daripada gejala serius.

Beliau berkata antiviral berkenaan bertujuan merawat pesakit dan bukan sebagai pengganti vaksin serta memaklumkan KKM akan membeli lebih banyak ubat rawatan itu.

Menteri Kesihatan itu berkata pengujian yang diselia secara maya bagi RTK-Ag profesional COVID-19 kini dibenarkan untuk memudahkan orang ramai melakukan ujian berkenaan.

“Kalau perlukan ujian profesional RTK bolehlah buat melalui ‘live video’ sahaja, dan anda boleh dapat keputusan ujian melalui e-mel, contohnya. Pengamal perubatan boleh menawarkan perkhidmatan ini kepada orang ramai,” katanya.

Selain itu, beliau berkata penerima vaksin primer Sinovac dan Sinopharm serta akan mengembara ke negara yang tidak mengiktiraf vaksin tersebut boleh mendapatkan vaksin lain bagi dos penggalak kedua melalui permohonan di aplikasi MySejahtera atau datang terus (walk-in) ke pusat pemberian vaksin (PPV).

“Sila semak dengan doktor anda untuk maklumat mengenai dos penggalak, ini penting sebab terdapat sedikit peningkatan kes dalam kalangan remaja, jadi untuk kumpulan ini, bolehlah ambil dos penggalak untuk kekal selamat,” katanya.


732 kotak arak dengan pelekat Kastam disyaki palsu dirampas

AYER KEROH 20 Mei – Sebanyak 732 kotak minuman keras pelbagai jenama disyaki menggunakan pelekat Kastam palsu bernilai RM17,874 dirampas polis dalam satu serbuan di sebuah rumah kedai di Malim, semalam.

Ketua Jabatan Siasatan Jenayah negeri, Asisten Komisioner Lim Meng Seah berkata dalam serbuan tersebut dua lelaki warga tempatan berusia 24 dan 46 tahun turut ditahan.

“Ketika serbuan, dua lelaki tempatan bekerja sebagai penjaga stor sedang memunggah minuman keras berkenaan kedalam dalam lori. Minuman keras berkenaan adalah dipercayai untuk pasaran runcit tempatan.

“Hasil siasatan awal kami percaya rumah kedai berkenaan dijadikan stor penyimpanan minuman keras sejak setahun lalu,” katanya menerusi satu kenyataan, hari ini.

Beliau berkata, kedua-dua suspek ditahan reman sehingga esok bagi membantu siasatan mengikut Seksyen 135 (1) (g) Akta Kastam 1967 yang jika disabit kesalahan boleh dipenjara tidak lebih lima tahun dan denda tidak lebih RM50,000 atau kedua-duanya sekali bagi kesalahan pertama.


Pembaca berita sanggup merantau, tinggalkan kerjaya glamor untuk sertai bomba

PUTRAJAYA 19 Mei. – Dek kerana minatnya yang mendalam dalam bidang kebombaan, Frediana Kamilis sanggup meninggalkan kerjaya ‘glamor’ sebagai pembaca berita serta keluarga tersayang di Negeri di Bawah Bayu untuk merantau bagi membina kerjaya bersama Jabatan Bomba dan Penyelamat Malaysia (JBPM).

Kini bergelar Penguasa Bomba, bekas pembaca berita Radio Televisyen Malaysia (RTM) Sabah itu menyertai pasukan bomba pada Julai 2017 selepas menjalani latihan intensif selama 11 bulan di Akademi Bomba dan Penyelamat Malaysia di Kuala Kubu Bahru, Selangor dan kini ditempatkan di Bahagian Latihan, Ibu Pejabat JPBM Putrajaya.

Frediana, 33, berkata walaupun realiti kerjaya bomba didominasi kaum Adam, namun itu bukan penghalang untuk beliau mencurah khidmat bakti kepada negara dan menggalas tugas berat sebagai anggota bomba.

“Kalau ada kes kebakaran, kami juga mampu mengangkat peralatan memadam kebakaran serta memandu jentera,” kata pemegang Ijazah Sarjana Muda Sains Sukan dari Universiti Malaysia Sabah itu.

Penguasa Kanan Bomba II Siti Farizun Naim, 33, pula berkata beliau sememangnya meminati kerjaya pasukan beruniform dan menyimpan cita-cita menyertai bomba sejak di bangku sekolah.

“Alhamdulillah, saya dipanggil untuk menjalani ujian fizikal termasuk beberapa fasa temu duga sebelum lulus dan diterima masuk menjalani ujian kelayakan sebelum secara rasmi menjadi anggota bomba,” kata anak kelahiran Teluk Intan, Perak itu.

Mengakui pada peringkat awal berkhidmat beliau tidak mengetahui secara mendalam mengenai tugas anggota bomba, selepas lapan tahun dalam JBPM, Siti Farizun mula menyedari cabaran besar dan pengorbanan pasukan itu yang sanggup menggadaikan nyawa ketika berdepan sebarang kes kecemasan bagi menyelamatkan mangsa.

Siti Farizun, atau lebih mesra dengan panggilan Yun, berkata pengalaman yang tidak dapat dilupakannya ialah ketika bertugas di Pangkalan Udara JBPM Subang pada 2013 hingga 2017.

“Perasaan takut memang tidak dinafikan tetapi berkat keyakinan serta doa ibu bapa yang sentiasa memberi sokongan membantu saya mengatasi segala perasaan takut,” katanya.

Pengarah Bahagian Operasi Kebombaan dan Penyelamat JBPM Datuk Nor Hisham Mohammad pula berkata, peratusan anggota bomba wanita kini ialah 4.96 peratus daripada jumlah keseluruhan anggota iaitu 15,658.

“Sebagai contoh, di Amerika Syarikat mereka ada 4.0 peratus, Belanda 3.3 peratus dan Jerman 2.3 peratus. Kita boleh katakan peratusan anggota wanita dalam JBPM adalah tinggi,” katanya.

Ditanya mengenai syarat lantikan bagi golongan wanita, Nor Hisham berkata mereka mestilah memenuhi ukuran fizikal iaitu memiliki ketinggian sekurang-kurangnya 1.53 meter dengan berat badan sekurang-kurangnya 46 kilogram (kg).

Menyentuh ujian kelayakan pula, beliau berkata antara yang perlu dilalui rekrut wanita ialah ujian mengangkat beban seberat 46 kg, ‘shuttle run,’ menjulang dan menegakkan tangga serta memanjat tali setinggi 4.75 meter.

“Kekuatan bahu dan tulang belakang juga diambil kira sebab tugas bomba khususnya apabila ada kes kebakaran, mereka perlu angkat peralatan berat,” katanya.


DUN Taboh Naning: Futsal, cermin keharmonian kaum

TABOH NANING 1 Ogos – Pembabitan belia masyarakat Orang Asli dan India antara yang menarik perhatian pada penganjuran Pertandingan Futsal Tertutup Piala YB Zulkiflee Mohd Zin di Kompleks Japerun Taboh Naning, di sini, semalam.

Pertandingan membabitkan 16 pasukan sekitar Dewan Undangan Negeri (DUN) Taboh Naning itu bukan sekadar menunjukkan semangat kesukanan tinggi dalam kalangan belia malah menggambarkan keharmonian antara kaum.

Ahli Dewan Undangan Negeri (Adun) Taboh Naning, Zulkiflee Mohd Zin berkata, dua pasukan mewakili masyarakat Orang Asli Bukit Payung dan lagi dua Pemuda MIC Taboh Naning manakala selebihnya belia daripada kampung serta taman perumahan.

“Peserta juga boleh saling mengenali antara mereka dan bagi saya ini adalah cara terbaik untuk rapatkan hubungan dalam kalangan belia, iaitu menerusi sukan,” katanya ketika ditemui pada pertadingan itu.


‘Itu hak prerogatif Ketua Menteri’

TANJUNG BIDARA 1 April – “Kita serahkan semuanya kepada hak prerogatif Ketua Menteri, apa yang dilantik kita akan akur,” itu kata Dr. Muhamad Akmal Saleh berhubung barisan Exco Ketua Menteri Melaka, Datuk Seri Ab Rauf Yusoh.

Terdahulu Ab Rauf mengangkat sumpah sebagai Ketua Menteri Ke-13 semalam, memaklumkan akan membuat pemilihan Exco baharu Kerajaan Negeri dalam tempoh 48 jam.

Dr. Muhamad Akmal berkata, sebagai Ketua Menteri Ab Rauf mempunyai hak prerogatif untuk membariskan dan mengangkat Ahli Dewan Undangan Negeri (Adun) sebagai barisan Exco dibawah pentadbiran beliau.


Tarikh pendaftaran baharu, kemas kini BKM bermula hari ini hingga 31 Jan

KUALA LUMPUR, 1 Jan – Tarikh pendaftaran baharu dan kemas kini Bantuan Keluarga Malaysia (BKM) dibuka mulai hari ini hingga 31 Jan, kata Menteri Kewangan Tengku Datuk Seri Zafrul Tengku Abdul Aziz.

Beliau berkata ia bertujuan memastikan mereka yang layak atau masih tiada dalam pangkalan data kerajaan dapat mengemukakan permohonan masing-masing dan penerima sedia ada yang mempunyai sebarang perubahan maklumat juga berpeluang membuat pengemaskinian.

“BKM pada 2022 akan memanfaatkan lebih 9.6 juta penerima dengan peruntukan RM8.2 bilion iaitu peningkatan berbanding 8.6 juta penerima dengan peruntukan RM7 bilion di bawah Bantuan Prihatin Rakyat (BPR) tahun lepas,” katanya dalam kenyataan hari ini.

Beliau berkata data penerima BPR 2021, penerima Bantuan Khas COVID (BKC) B40 2021 dan pemohon BPR 2021 yang tidak lulus atas alasan menerima Geran Khas Prihatin akan dibawa secara automatik ke dalam sistem BKM untuk disemak silang kelayakan mengikut syarat yang ditetapkan.

Selain itu, data agensi kerajaan lain merangkumi data e-Kasih, bantuan Jabatan Kebajikan Masyarakat (JKM), penghuni Perumahan Awam atau Projek Perumahan Rakyat di bawah Dewan Bandaraya Kuala Lumpur (DBKL) dan Kementerian Perumahan dan Kerajaan Tempatan akan turut dibawa ke dalam sistem BKM.

Turut akan disemak, kelayakan data Orang Asli Jabatan Kemajuan Orang Asli (JAKOA), gelandangan berdaftar dengan Kementerian Pembangunan Wanita, Keluarga dan Masyarakat (KPWKM) dan DBKL, ibu tunggal berdaftar dengan KPWKM, penerima Skim Insurans Pekerjaan Pertubuhan Keselamatan Sosial (Perkeso) dan penerima zakat atau Baitulmal di Lembah Klang.


KWSP dijangka umum dividen 5.2-6.0 peratus – ahli ekonomi

Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata jumlah pendapatan pelaburan kasar KWSP bagi tempoh sembilan bulan pertama 2021, meningkat sebanyak 7.7 peratus tahun ke tahun kepada RM48.02 bilion berbanding tempoh sama pada 2020.

“Atas alasan itu, ada kemungkinan kadar dividen akan datang ini jauh lebih baik berbanding 2020. Saya berpendapat, angka tersebut mungkin sekurang-kurangnya menyamai paras 2020 atau jauh lebih tinggi,” katanya kepada Bernama.

Pada 2020, dana persaraan itu mengumumkan kadar dividen sebanyak 5.2 peratus yang membabitkan agihan sebanyak RM42.88 bilion bagi Simpanan Konvensional dan 4.9 peratus bagi Simpanan Syariah yang berjumlah RM4.76 bilion.

Malah, KWSP juga dilihat mempelbagaikan portfolionya ke pasaran luar negara dengan pendapatan daripada ekuiti asing pula memberi sumbangan besar kepada jumlah pendapatan yang diperolehnya.

“Oleh itu, strategi pempelbagaian portfolio KWSP terbukti membuahkan hasil dan ini boleh disalurkan dalam bentuk pemberian kadar dividen lebih mampan di masa depan,” katanya.

Mengulas pengeluaran khas di bawah skim i-Sinar, i-Lestari dan i-Citra dana persaraan itu, beliau berkata pengeluaran tersebut berkemungkinan besar tidak memberi impak ketara terhadap prestasi dividen tersebut.

Mohd Afzanizam juga percaya pada masa sama, ekonomi negara berjaya mencatat pertumbuhan pada kadar positif pada 2021 dan kadar pengangguran semakin susut kepada 4.2 peratus pada Disember 2021 daripada paras tinggi sehingga 5.3 peratus dalam pertengahan 2020.

Sementara itu, Profesor Ekonomi di i-CATS University College Kuching, Datuk Shazali Abu Mansor pula menjangkakan KWSP mengumumkan kadar dividen dalam lingkungan 5.5 peratus hingga 6.0 peratus bagi tahun lepas susulan prestasi pelaburan kasar yang lebih baik.

“Dividen sepatutnya meningkat seiring dengan (prestasi) pendapatan. Oleh itu, bagi 2021, kadar berkenaan seharusnya melebihi 5.2 peratus. Jika kurang daripada itu, ianya dilihat sebagai tidak seimbang,” katanya.

Ketua Ahli Ekonomi dan Penyelidik Ambank Group Anthony Dass berkata biarpun terdapat beberapa cabaran di peringkat domestik, prestasi keseluruhan pasaran modal tempatan adalah menggalakkan dan ini mungkin membawa kepada pembayaran dividen sekitar 5.45 peratus hingga 6.0 peratus.

“Dalam keadaan ekonomi yang mulai pulih, semakin ramai yang mendapat pekerjaan dan turut mewujudkan peluang pekerjaan daripada perniagaan baharu. Ini sekali gus dapat membantu dari segi penambahan semula simpanan KWSP.

“Bagaimanapun, untuk membolehkan paras simpanan itu mencecah sepertimana paras 2019, ia akan turut bergantung kepada jumlah caruman masa depan yang dimasukkan ke dalam KWSP.

“Selain itu, pada masa sama, aspek liputan dan jaminan perlindungan sosial terutama melibatkan kalangan yang bekerja sendiri dan mereka dalam sektor tidak formal juga perlu dipertingkat,” katanya.

Dalam pada itu, menyentuh prospek bagi 2022, Mohd Afzanizam berkata sebarang senario yang menyaksikan kenaikan kadar faedah akan membantu dari segi peningkatan pendapatan tetap KWSP dan instrumen pasaran wang.


Usaha bantu mangsa banjir di Taman Sri Muda tanpa henti – PM Ismail Sabri

KUALA LUMPUR, 20 Dis – Usaha memindahkan penduduk yang masih terperangkap dalam bencana banjir di Taman Sri Muda, Shah Alam, dilipatgandakan dengan penggunaan 41 bot, 16 lori dan aset lain hari ini, kata Perdana Menteri Datuk Seri Ismail Sabri Yaakob.

Ismail Sabri dalam catatan di akaun Facebook beliau hari ini, berkata pemindahan lebih 500 mangsa banjir sudah bermula sejak Jumaat lepas, melibatkan anggota Jabatan Bomba dan Penyelamat (JBPM) dari balai JBPM Shah Alam, Subang Jaya dan Puchong.

“Saya memahami kebimbangan rakyat terhadap mereka yang masih terkandas dan seperti yang saya tegaskan, usaha menyelamat sedang giat dilipatgandakan. Kerja menyelamat dilaksanakan tanpa henti,” katanya.

Perdana Menteri berkata Jabatan Kebajikan Masyarakat (JKM) turut menyediakan makanan bermasak untuk dihantar ke rumah mangsa dan pusat pemindahan sementara (PPS).

Perdana Menteri turut berterima kasih kepada sukarelawan, badan bukan kerajaan dan ahli Keluarga Malaysia termasuk wakil rakyat yang menghulurkan bantuan kepada mangsa bencana. – BERNAMA


SPRM ambil keterangan bekas eksekutif kanan stesen televisyen bersatelit sekali lagi

PUTRAJAYA, 28 Feb – Suruhanjaya Pencegahan Rasuah Malaysia (SPRM) sekali lagi mengambil keterangan bekas eksekutif kanan sebuah syarikat televisyen bersatelit susulan pendedahan berhubung pemberian sebuah rumah di London bernilai AS$10 juta dalam perbicaraan kes 1Malaysia Development Bhd (1MDB) di Amerika Syarikat.

Menurut sumber, wanita itu hadir ke Ibu Pejabat SPRM di sini pada kira-kira 9 pagi dan proses mengambil keterangan beliau berlangsung selama tiga jam.

“SPRM ambil keterangan beliau sekali lagi hari ini bagi mendapatkan penjelasan lanjut berhubung beberapa perkara. Terdapat beberapa dokumen yang SPRM ambil daripada beliau bagi membantu siasatan,” katanya.

Wanita itu telah memberi keterangan kepada SPRM Khamis lepas yang berlangsung selama sembilan jam bagi membantu siasatan berkaitan isu tersebut yang disebut dalam perbicaraan kes 1MDB di Amerika Syarikat.

Isu berkaitan rumah di London dan nama bekas eksekutif kanan itu disebut oleh bekas pegawai bank Goldman Sachs Group Inc Tim Leissner yang mendakwa mereka mempunyai hubungan sejak 2003 hingga 2013 dan berakhir apabila Leissner berkahwin dengan selebriti Kimora Lee.


91,317 pegawai dan anggota PDRM selesai suntikan vaksin COVID-19

KUALA LUMPUR 8 Jun – Sebanyak 91,317 atau 79.76 peratus anggota Polis Diraja Malaysia (PDRM) telah melengkapkan kedua-dua dos suntikan vaksin COVID-19 setakat Ahad lalu.

Pengarah Jabatan Pengurusan Bukit Aman Datuk Ramli Din berkata baki 23,179 terdiri daripada pegawai dan anggota kini dalam proses menyelesaikan vaksinasi mereka.

“Seramai 10,670 pegawai kanan telah menerima kedua-dua dos vaksin, 859 telah mendapat dos pertama dan sedang menunggu dos kedua, manakala 1,566 belum menerima vaksin.

“Sementara itu 80,647 anggota telah menerima dos pertama; 6,106 mendapat dos pertama dan masih menunggu dos kedua manakala 14,648 masih lagi belum menerima vaksin,” katanya dalam kenyataan hari ini.


Tajuk-tajuk Utama Akhbar – Jumaat, 8 Julai 2022

Menteri Besar Kedah, Datuk Seri Muhammad Sanusi Md Nor dakwa syarikat yang meneroka, membangunkan puncak
Gunung Inas, Baling untuk penanaman pokok durian Musang King mungkin tiada Laporan Penilaian Kesan Alam
Sekeliling (EIA) dan beliau juga tidak tahu bagaimana projek itu mendapat kelulusan.

Bank Negara Malaysia’s decision to raise the key interest rate will result in consumers, especially housebuyers, having to pay more for their debts, on top of dealing with the rising cost of living. But banks will enjoy a higher revenue with this move, which aimed at reining in inflation.

With interstate travel having already started for the long weekend, health authorities are cautioning people to be vigilant for a potential spike in Covid-19 numbers. As flu and sore throat medicines are running low, health experts are advising people to get tested as soon as symptoms develop.


Hari Malaysia: Pinjam baju ayah demi tema 60-an

BANDA HILIR 16 September – Demi menyahut seruan berpakaian busana era 60-an, seorang pengunjung sanggup meminjam baju untuk dipakai ke sambutan Hari Malaysia 2022 di Dataran Memorial Pengisytiharan Kemerdekaan, di sini, hari ini.

Muhammad Nur Aiman Mohammad Hisharuddin, 20 berkata, sebagai seorang generasi milenia, dia semenangnya tidak mengetahui bentuk pemakaian generasi terdahulu, namun hasil tujuk ajar bapanya yang turut meminjamkan pakaian lamanya, kehadiran dia bersama rakan-rakan mencuri perhatian pengunjung yang hadir.

“Saya cuba bawa tema klasik 60-an untuk sambutan ini. Sejujurnya saya kurang pasti bentuk pakaian era 60-an, tetapi saya ada buat sedikit kajian di media sosial dan memilih tema baju kemeja seperti ini.

“Mujurlah saya jumpa baju yang diinginkan di dalam almari ayah saya dan ayah sudi meminjamkan bajunya untuk dipakai menyaksikan sambutan yang pertama kali diadakan di Semenanjung Malaysia ini,” katanya.

Sementara itu, dua sahabat baik, Nurul Syafiqa Izzati Ismail dan Farhana Mukhydin, 20 sanggup memandu dari Tangkak, Johor ke Banda Hilir, Melaka demi tidak melepaskan peluang menyaksikan secara langsung sambutan Hari Malaysia tahun ini.

Dengan berpakaian bertemakan ‘baju opah’, mereka hanya mengeluarkan modal tidak sampai RM20 untuk mengikut tema yang ditetapkan bagi sambutan kali ini.

“Dari Tangkak kami bergerak dari jam 3 petang dan sampai ke tapak sambutan kira-kira jam 5 petang tadi. Kami menaiki satu kereta bersama rakan-rakan sekolah kerana ingin merasai kemeriahan sambutan kali ini.

Turut menambah rencah pengunjung berpakaian tema 60-an, ialah adik beradik Nor Maldiana Mazlan, 20 dan Muhammad Sabiq Mazlan, 13 yang datang bersama rakan dari Pahang Siti Hajar Ibrahim 22.


MU lupakan Zainal, risik jurulatih ‘K-pop’

AYER KEROH 26 Nov. – Nasib Zainal Abidin Hassan bersama Melaka United sudah hampir pasti menemui titik noktah apabila pihak pengurusan Persatuan Bolasepak Melaka United (MUSA) dikhabarkan sudah memutuskan ikatan dengan bekas pemain legenda negara itu.

Menurut sumber dalaman MUSA, melalui mesyuarat jawatankuasa khas yang diadakan pada Selasa lalu, difahamkan sudah ada kata sepakat untuk menandatangani ketua jurulatih baharu dalam masa terdekat.

Sumber itu turut menyebut antara nama yang kini berada pada senarai teratas ialah seorang jurulatih dari Korea Selatan yang tidak didedahkan namanya.

“Buat masa ini pihak MUSA akan berunding lebih lanjut mengenai soal kontrak dan gaji yang akan ditawarkan kepada jurulatih Korea itu.

Difahamkan jurulatih tersebut ialah Lee Eul-yong yang juga merupakan bekas pemain kebangsaan Korea Selatan, selain pernah menjadi pengurus sementara FC Seoul pada 2018.

Mengulas mengenai pemilihan jurulatih ‘K-pop’ itu, kelab penyokong Demi Melaka United (DMU) memilih untuk menyerahkan segala keputusan kepada pihak pengurusan untuk menentukan hala tuju pasukan musim depan.

“Namun, pada masa sama kita khuatir jika keputusan itu boleh menimbulkan segala macam masalah terutama membabitkan perbelanjaan dan kewangan seperti yang berlaku sebelum ini,” katanya ketika dihubungi MHI.

Mohamad Odiyas berkata, antara nama jurulatih tempatan yang dilihat sesuai menyandang tugas itu ialah bekas pengendali Melaka United di pertengahan musim 2018 E. Elavarasan.

“Lagi pun, dengan kewangan yang terhad, pemilihan jurulatih tempatan dilihat lebih relevan, selain kebanyakan mereka tidak memerlukan masa yang lama untuk menyesuaikan diri dalam saingan Liga Malaysia,” katanya lagi.


MPN syor kerajaan buka sempadan seawal 1 Mac

PUTRAJAYA, 8 Feb – Majlis Pemulihan Negara (MPN) hari ini mengesyorkan kerajaan membuka sepenuhnya sempadan negara seawal 1 Mac ini tanpa keperluan kuarantin wajib, kata Pengerusi MPN Tan Sri Muhyiddin Yassin.

Beliau berkata syor itu antara yang dikemukakan dalam mesyuarat MPN di sini hari ini adalah langkah penting bagi menyokong pemulihan negara khususnya dalam sektor ekonomi dan pelancongan, serta mampu menarik pelabur asing ke negara ini.

“Namun pembukaan sempadan negara  perlu dilaksanakan secara terancang berdasarkan penilaian risiko semasa penularan COVID-19 dalam negara,” katanya pada sidang media selepas mempengerusikan mesyuarat MPN hari ini.

Muhyiddin berkata ujian saringan COVID-19 perlu dilakukan sebelum berlepas dan sejurus tiba di pintu sempadan berpandukan syor daripada Kementerian Kesihatan (KKM), dan KKM akan mengumumkan prosedur operasi standard (SOP) berhubung perkara itu dalam masa terdekat.

“Dalam taklimat tadi, Menteri Kesihatan (Khairy Jamaluddin) memaklumkan varian Omicron sudah berada di seluruh dunia, jadi kita tidak boleh pilih-pilih negara,” katanya.

Beliau berkata syor berkenaan juga boleh dilaksanakan memandangkan sistem pengurusan kesihatan awam negara mampu mengawal penularan varian Omicron berdasarkan pengalaman lepas selain mempunyai fasiliti kesihatan yang mencukupi.

Muhyiddin berkata MPN mengesyorkan kerajaan melaksanakan pelarasan bagi semua jenis bantuan kewangan dalam bentuk geran dan pinjaman untuk perusahaan mikro, kecil dan sederhana (PMKS) yang disediakan agensi pembiaya kerajaan dan sistem perbankan negara, supaya lebih sistematik.

“Ia bagi meningkatkan penggunaan sumber lebih optimum, bersasar dan berlandaskan keperluan supaya tidak berlaku pertindihan, malah lebih ramai pengusaha yang terjejas dapat menerima bantuan,” katanya.

Muhyiddin berkata MPN turut ambil maklum industri pembinaan negara pada masa ini menghadapi isu kenaikan harga bahan binaan, kekurangan pekerja asing dan turut terkesan dengan Perintah Kawalan Pergerakan (PKP) serta ambil maklum bahawa industri itu penting bagi merangsang pertumbuhan ekonomi negara.

Sehubungan itu, katanya MPN menyokong cadangan Lembaga Pembangunan Industri Binaan (CIDB) mengenai penyelesaian segera dan jangka masa panjang berkaitan industri pembinaan.

Ditanya mengenai SOP Pilihan Raya Negeri (PRN) Johor, bekas perdana menteri itu berpandangan ia perlu dilonggarkan bagi memastikan sistem demokrasi lebih telus.

“Mereka yang terlibat dalam PRN mendapat peluang untuk berkempen tetapi dengan batas-batas tertentu,” kata Muhyiddin yang juga Pengerusi Perikatan Nasional dan Presiden Bersatu.

Khairy juga berkata syor bagi SOP PRN Johor telah dimuktamadkan dan dikemukakan kepada Majlis Keselamatan Negara dan Suruhanjaya Pilihan Raya sebelum diumumkan tidak lama lagi.

Muhyiddin turut mengumumkan pelantikan Tan Sri Dr Sulaiman Mahbob sebagai Ketua Pegawai Eksekutif MPN berkuat kuasa 1 Feb lepas, yang akan bertanggungjawab mengetuai pasukan dalam penggubalan hala tuju serta strategi Pelan Pemulihan Negara 2.0.


Pelakon Ramasundran Rengan@ Rama sudah tiada!

Berdasarkan kenyataan di Instagram Persatuan Seniman Malaysia memaklumkan mendiang Ramasundran, 57, yang juga dikenali sebagai Rama meninggal dunia di Hospital Kuala Lumpur (HKL) antara jam 2 hingga 2.30 pagi tadi.

“Hari ini Ramasundran Rengan menghembuskan nafas terakhirnya, meninggalkan kenangan manis kepada semua sahabat. Salam takziah buat isteri Kamala dan keluarga,” menurut kenyataan itu.

Mendiang Ramasundran adalah pelawak berbangsa India yang sangat dikenali dalam industri hiburan tempatan termasuk membintangi sitkom Spanar Jaya dengan watak Murti.

Difahamkan mediang yang juga Penolong Setiausaha Yayasan Artis Veteran Malaysia turut mempunyai syarikat produksi sendiri di Jalan Genting Kelang, Kuala Lumpur.


Adaptasi teknologi IR 4.0 tingkat kualiti air bersih – KM

Ketua Menteri, Datuk Seri Utama Sulaiman Md Ali berkata usaha itu sekali gus dapat mengurangkan kos operasi, seterusnya meningkatkan kualiti perkhidmatan bekalan air bersih kepada penduduk negeri ini.

“Pelbagai usaha turut dilakukan menerusi Pelan Perniagaan Kelimanya yang bertemakan ‘Towards Smart Water Management’, antaranya dengan pemasangan Smart Customer Meter yang menggunakan teknologi RFID.

“Ini dapat dilihat dari pelbagai usaha yang dijalankan oleh SAMB dalam memastikan kesinambungan bekalan air berterusan untuk penduduk Negeri Melaka,” katanya.

Beliau berkata demikian ketika berucap pada Majlis Perasmian Loji Rawatan Air Kompak Chin Chin 3 Jasin yang dirasmikan Perdana Menteri, Datuk Seri Utama Ismail Sabri Yaakob di sini, hari ini.

Hadir sama Speaker Dewan Undangan Negeri, Datuk Wira Ibrahim Durum; Setiausaha Kerajaan Negeri Datuk Wira Zaidi Johari; Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh; Ahli Dewan Undangan Negeri (Adun) Rim, Datuk Khaidhirah Abu Zahar dan lain-lain kenamaan.


Muhyiddin yakin dapat sokongan Ahli Dewan Rakyat untuk jadi PM ke-10

Muhyiddin berkata dalam pertemuan dengan Pengerusi Gabungan Parti Sarawak (GPS) Tan Sri Abang Johari Tun Openg dan Pengerusi Gabungan Rakyat Sabah (GRS) Datuk Seri Hajiji Noor hari ini, mereka telah menyatakan sokongan dan kepercayaan Ahli Dewan Rakyat daripada kedua-dua gabungan itu terhadap beliau.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti dan menamakan calon perdana menteri yang dipersetujui untuk membentuk kerajaan baharu sebelum 2 petang, esok.

Sehubungan itu, Istana Negara telah memohon kerjasama Yang Dipertua Dewan Rakyat Tan Sri Azhar Azizan Harun untuk meminta semua ketua parti dan gabungan parti politik terlibat mengemukakan cadangan gabungan parti-parti politik yang telah dipersetujui dan calon perdana menteri mereka kepada Istana Negara.

PRU15 semalam menyaksikan Pakatan Harapan (PH) memperoleh 82 kerusi Parlimen, PN (73), Barisan Nasional (30), GPS (22), GRS (enam), Parti Warisan (tiga) dan masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.


APMM harap terima kapal OPV tahun ini

KUALA TERENGGANU, 7 Jun – Agensi Penguatkuasaan Maritim Malaysia (APMM) berharap dapat menerima sekurang-kurangnya sebuah kapal peronda luar pesisir pantai (OPV) tahun ini bagi meningkatkan rondaan di kawasan perairan negara yang kian mencabar.

Timbalan Ketua Pengarah (Logistik) APMM Laksamana Madya (M) Datuk Saiful Lizan Ibrahim berkata ketika ini agensinya memiliki 70 kapal dan 190 bot di seluruh negara, namun sebahagian besarnya sudah usang dan tidak dapat berfungsi dengan baik.

“Dengan perkembangan terkini, Insya-Allah perkara itu sedang diatasi dan kita harapkan seperti yang dijanjikan pihak kementerian (Kementerian Dalam Negeri) kepada APMM untuk terima tahun ini sekurang-kurangnya satu kapal dahulu,” katanya selepas melancarkan Hari Kesedaran Keselamatan Maritim dan ‘World Ocean Week’ di Pantai Batu Burok.

Saiful Lizan berkata selain kapal OPV pihaknya juga menjangkakan menerima enam bot pemintas laju (FIC) menjelang akhir tahun ini bagi meningkatkan pemantauan dan mengawal perairan terutama daripada pencerobohan nelayan asing.

“Sebanyak 805 kes yang dikoordinasikan melibatkan insiden kapal dan bot; koordinasi melibatkan manusia (944 kes), bantuan aset (525 kes); khidmat nasihat perubatan (19 kes) dan khidmat bantuan sokongan dan platform logistik kepada agensi lain (207 kes),” katanya. – BERNAMA


Dua lelaki ditahan bantu siasatan pukul pemandu treler

SHAH ALAM, 28 Mac – Polis menahan dua lelaki disyaki memukul seorang pemandu treler yang terlibat dalam kemalangan maut mengorbankan seorang murid perempuan di Kampung Telok Gong, Pelabuhan Klang, dekat sini, Rabu lepas.

Ketua Polis Daerah Klang Selatan ACP Cha Hoong Fong berkata kedua-duanya yang berusia 38 tahun ditahan semalam bagi membantu siasatan susulan laporan dibuat pemandu treler berkenaan pada 8.14 malam, hari sama.

“Pegawai penyiasat dalam proses melengkapkan siasatan dan kertas siasatan akan dirujuk kepada Timbalan Pendakwa Raya dalam masa terdekat,” katanya dalam kenyataan.

Cha berkata setakat ini polis telah memanggil enam saksi bagi membantu siasatan kes mengikut Seksyen 147 dan Seksyen 427 Kanun Keseksaan kerana melakukan rusuhan serta mendatangkan kecederaan dan kesalahan khianat terhadap harta benda.

Beliau berkata pihaknya pada masa sama telah mengenal pasti seorang suspek iaitu Muhammad Putra Abdullah, 31, yang dipercayai terlibat dalam kes itu selain meneruskan usaha mengesan suspek lain.

“Orang ramai yang mempunyai maklumat berkaitan Muhammad Putra dan kejadian berkenaan diminta menyalurkannya kepada Ibu Pejabat Polis Daerah (IPD) Klang Selatan di talian 03-3376 2222 atau mana-mana balai polis berhampiran,” katanya.

Pada Rabu lepas, Bernama melaporkan seorang pemandu lori treler berusia 36 tahun cedera dibelasah orang ramai susulan kemalangan maut membabitkan seorang murid perempuan yang membonceng motosikal bersama seorang wanita dan adik lelakinya di Kampung Telok Gong.


Tujuh aset baharu TUDM mula operasi seawal 2024

KUALA LUMPUR, 23 Mac – Tentera Udara Diraja Malaysia (TUDM) mengesahkan pasukan itu akan memperoleh secara berperingkat tujuh aset baharu termasuk pesawat pejuang, dengan pengoperasiannya dijangka seawal tahun 2024 bagi meningkatkan keupayaan pertahanan udara negara.

Panglima TUDM Jen Datuk Seri Mohd Asghar Khan Goriman Khan berkata aset tersebut membabitkan pesawat Fighter Lead In Trainer/Light Combat Aircraft (FLIT-LCA) yang akan beroperasi pada 2024.

Selain itu, katanya TUDM dalam proses perolehan pesawat Medium Altitude Long Endurance Unmanned Aerial System (MALE-UAS) dan pesawat peronda maritim (MPA) yang masing-masing dijangka beroperasi pada 2024 dan 2025.

“Bagi pesawat UAS, ia kini di peringkat penilaian fizikal yang telah disenarai pendek oleh Lembaga Perolehan Kementerian Pertahanan dan proses ini masih berjalan.

“Perolehan MPA pula masih di peringkat Kementerian Kewangan dan ada beberapa calon (syarikat pesawat) yang telah disenaraikan untuk tindakan selanjutnya,” katanya pada sidang media selepas menyampaikan perintah ulung sebagai Panglima Tentera Udara (PTU) ke-20 di Wisma Pertahanan di sini, hari ini.

Mohd Asghar Khan berkata aset lain termasuk perolehan tiga buah sistem radar pertahanan udara jarak jauh (LORAD) (Long Range Air Defence Radar System) dan satu sistem radar pertahanan udara yang akan diterima pada 2024 melalui jalinan kerjasama pertahanan antara negara.

Menurutnya perolehan lain adalah aset membabitkan sistem pertahanan udara jarak sederhana (MERAD) (Medium Range Air Defence System) dan penggantian pesawat helikopter utiliti dengan proses perolehan dijangka berlaku seawal 2023.

Terdahulu dalam ucapan perintah ulung PTU ke-20, Mohd Asghar Khan mengumumkan enam tonggak bagi mendepani cabaran masa hadapan serta memastikan legasi kegemilangan TUDM sentiasa terpelihara.

Katanya enam tonggak tersebut adalah pemantapan keupayaan dan kesiagaan TUDM; keunggulan struktur dan kecemerlangan organisasi; pemerkasaan dan pengupayaan warga udara; mengoptimumkan pengurusan sumber dan meningkatkan budaya inovasi; peningkatan keupayaan TUDM melalui kolaborasi bersama industri pertahanan tempatan; dan kebajikan sosial serta kelestarian warga pasukan.

“Enam tonggak ini perlu dikupas setiap warga udara supaya setiap tindakan selepas ini dapat memastikan TUDM berfungsi sebagai sebuah angkatan udara yang efektif dan berwibawa,” katanya. – BERNAMA


PM gesa PBT, agensi kerajaan proaktif

MUAR 28 Jun – Perdana Menteri menegaskan Malaysia tidak seharusnya terkebelakang berbanding negara-negara lain dalam fasa pemulihan ekonomi, terutama apabila menjadi antara negara yang diiktiraf terbaik dalam mengawal penularan wabak COVID-19.

Menurutnya atas kesedaran itulah, kerajaan telah mengambil keputusan yang tegas dan berani untuk membuka semula sektor ekonomi secara berperingkat bagi memastikan semua perniagaan atau industri boleh memulakan semula aktiviti, sekali gus memulihkan perniagaan mereka.

“Saya memperingatkan, jangan ada apa pun sekatan atau halangan tidak perlu bagi perniagaan-perniagaan yang dibenarkan beroperasi semula daripada menjalankan urusan perniagaan mereka.

“Kita mesti permudahkan urusan mereka. Sekiranya mereka tidak punyai lesen, permudahkan urusan permohonan dan percepatkan proses memberi kelulusan kepada mereka,” kata Ahli Parlimen Pagoh itu.

Muhyiddin berkata sektor ekonomi di kebanyakan negara terjejas teruk akibat penularan wabak COVID-19 dan Malaysia juga adalah antara negara yang tidak terkecuali menerima tempiasnya.

Terdahulu, sesi perjumpaan yang berlangsung hampir dua jam secara tertutup itu memberikan peluang kepada Perdana Menteri untuk berdialog dengan 37 wakil persatuan peniaga serta industri dalam daerah Muar di Pejabat Daerah Muar.

Persatuan itu adalah dari kalangan pengusaha industri kecil dan sederhana (IKS), penternak, perusahaan perabot, pengusaha bas, peniaga pasar malam dan pasar awam, pusat jagaan orang tua, di samping persatuan kontraktor dan wakil Dewan Perniagaan India Muar.

Perjumpaan juga dihadiri oleh wakil Kementerian Perdagangan Antarabangsa dan Industri, Unit LAKSANA Kementerian Kewangan, Kementerian Kesihatan Malaysia, Kementerian Perumahan dan Kerajaan Tempatan dan Kementerian Perdagangan Dalam Negeri dan Hal Ehwal Pengguna.

Perjumpaan ini adalah penting kerana mengambil kira Muar sebagai Bandar Perabot Malaysia yang mempunyai keluasan kawasan industri seluas kira-kira 400 hektar di Bakri.


KKMM akan bincang dengan kerajaan Sarawak berkenaan kempen PRN menerusi media rasmi kerajaan

SARIKEI, 28 Nov – Kementerian Komunikasi dan Multimedia (KKMM) akan berbincang dengan Kerajaan Negeri Sarawak bagi mendapatkan input sama ada wujud keperluan untuk calon Pilihan Raya Negeri (PRN) ke-12 negeri itu berkempen menerusi saluran televisyen dan radio rasmi kerajaan.

Menterinya Tan Sri Annuar Musa berkata buat masa ini pihaknya sudah mengguna pakai konsep berkenaan dalam PRN Melaka lepas dan sedang dalam proses post mortem.

“Sarawak unik dan berbeza dari Melaka, jadi kita akan rujuk kerajaan negeri, tengok apa yang sesuai apa patut, yang penting apa diperlukan untuk memberikan pendedahan kepada calon-calon (PRN Sarawak).

“Secara konsep boleh dilaksanakan, tapi saya perlu berbincang dengan kerajaan negeri,” katanya selepas merasmikan Pusat Ekonomi Digital Keluarga Malaysia (PEDi) di Kampung Selalang, di sini hari ini.

Sebelum ini Annuar berkata parti-parti kerajaan lebih bersikap terbuka dalam menghadapi PRN Melaka dengan memberi ruang sama rata kepada semua parti termasuk parti lawan dalam kempen, dan kerajaan juga membenarkan Radio Televisyen Malaysia (RTM) menyiarkan poster serta biodata calon yang bertanding pada PRN Melaka lepas.


Kedai makan, restoran dibenar beroperasi sehingga 10 malam bermula esok

PUTRAJAYA 27 Jun – Semua premis kedai makan dan restoran seluruh negara dibenar beroperasi dari jam 6 pagi hingga 10 malam bermula esok.

Menteri Kanan Keselamatan, Datuk Seri Ismail Sabri Yaakob berkata, sidang khas Majlis Keselamatan Negara (MKN) bersetuju untuk menukar waktu operasi yang sebelum ini hanya dibenarkan bermula 8 pagi sehingga 8 malam.

“Setelah mengambil kira rayuan dan pandangan pengusaha kedai makan, sidang mesyuarat bersetuju untuk menukar waktu operasi premis yang menjual makanan bermula jam 6 pagi hingga 10 malam berkuat kuasa 28 Jun 2021 (esok),”
katanya dalam satu kenyataan, hari ini.


Menabung demi Jalur Gemilang

ASAHAN 31 Ogos – Pasangan suami isteri masyarakat Orang Asli ini tidak berkira meskipun terpaksa mengeluarkan wang sendiri, kerana bagi mereka melihat kediaman berseri dihiasi Jalur Gemilang membawa makna yang amat besar.

Roslina Jagung, 40, wanita masyarakat Orang Asli, suku Temuan dari Kampung Gapam Baru berkata, sambutan tahun ini juga lebih meriah kerana tidak dibatasi prosedur operasi standard (SOP) seperti sebelum ini.

“Nilainya tidaklah tinggi, kerana apa yang penting kami puas hati dapat hias rumah, menyemarakkan lagi semangat patriotik bukan sahaja untuk diri sendiri tetapi penduduk yang lain.

“Kami pasang sekadar yang mampu sebagai tanda sayang dan cinta kepada negara selain penghargaan kepada pahlawan tanah air yang berjuang untuk Kemerdekaan negara,” katanya.

Ibu kepada seorang anak berusia 11 tahun itu ditemui selepas Program Santuni Orang Kita Sempena Bulan Kemerdekaan anjuran Persatuan Kebajikan Muslimah Melaka Dan WI Cawangan Ayer Molek, hari ini.

Sementara itu, seorang lagi penduduk masyarakat Orang Asli Lelawati Mawar, 25, berkata, sambutan Hari Kebangsaan tahun ini kembali meriah malah suasana itu mula dirasai sejak awal Ogos apabila Jalur Gemilang mula dipasang sekitar kampung.

“Sambutan hari ini juga turut meriah apabila kami dikunjungi pihak luar untuk menyambut Hari Kebangsaan, gembira rasanya dapat berkumpul ramai-ramai nyanyikan lagu patriotik,” katanya.

Sementara itu, Tok Batin Kampung Orang Asli Gapam Baru, Seli Tengga berkata, dia mewakili penduduk mengucapkan ribuan terima kasih kepada pihak yang terbabit kerana sudi bersama-sama penduduk meraikan sambutan Merdeka bersama mereka.


UTeM jalin kerjasama strategik bersama WBA

AYER KEROH 11 Jun – Universiti Teknikal Malaysia Melaka (UTeM) telah menjalin kerjasama strategik bersama dengan World Business Affairs Sdn. Bhd. menerusi pemeteraian Memorandum Perjanjian (MoU), baru-baru ini.

Naib Canselor UTeM, Dr. Ts. Massila berkata, antara objektif MoU berkenaan adalah memantapkan pembangunan kemahiran tenaga kerja dalam negara dan penyediaan program pensijilan berkaitan.

Ujarnya, peningkatan kemahiran menjadi kunci untuk mencapai kejayaan dan kecemerlangan pada masa kini, justeru kerjasama ini dapat membuka akses kepada lebih ramai individu untuk memperoleh kemahiran baru, sekali gus memperluas peluang pekerjaan.

“Menerusi kerjasama strategik ini UTeM dan WBA menjadi wakil tunggal NIIT di Malaysia. NIIT merupakan syarikat latihan dan pembangunan kemahiran global diiktiraf dunia dalam pengembangan kurikulum, penyediaan sesi latihan dan penilaian kemahiran.

“Lebih menarik, kerjasama ini turut membuka ruang dan peluang kepada staf UTeM untuk menawarkan kepakaran mereka melalui perkhidmatan rundingan kepada pihak-pihak yang memerlukan di samping menjana pendapatan tambahan bagi universiti,” katanya menerusi satu kenyataan.

Pada majlis menandatangani MoU tersebut UTeM diwakili oleh Timbalan Naib Canselor Akademik dan Antarabangsa, Prof. Dr. Zulkifile Ibrahim manakala WBA pula diwakili oleh Pengarah Eksekutifnya Prof. Emeritus Datuk Seri Dr. Mohamed Mustafa Ishak.


Semak semula status bintang hotel Melaka

TELOK MAS 29 April – Kerajaan Negeri Melaka akan menyemak semula status semua taraf hotel di negeri ini dalam usaha menyediakan perkhidmatan terbaik buat pelancong.

Exco Pelancongan, Warisan, Seni dan Budaya negeri Datuk Abdul Razak Abdul Rahman berkata, ini kerana pihaknya mendapati terdapat hotel yang menyediakan perkhidmatan yang tidak wajar dengan status dimilikinya.

“Sebagai persiapan Tahun Melawat Melaka 2024 (TMM2024), kita sekarang dalam menyemak balik bintang, kedudukan hotel. Ini kerana ada sesetengah hotel contohnya tiga atau empat bintang tetapi perkhidmatannya tidak sampai.

“Saya dan agensi menyemak semula bukan hanya berpandukan pengunjung (aduan) tetapi kita mahukan Melaka ini memberikan perkhidmatan terbaik buat pelancong yang datang,” katanya.

Beliau berkata demikian pada sidang media selepas Majlis Rumah Terbuka Aidilfitri Dewan Undangan Negeri (DUN) Telok Mas, di sini, malam tadi.

Turut hadir memeriahkan sambutan rumah terbuka itu Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman; Ketua Menteri Melaka, Datuk Seri Ab Rauf Yusoh dan isteri Datin Seri Zuriyah Abd Aziz serta Setiausaha Kerajaan Negeri, Datuk Wira Zaidi Johari.

Bersama-sama meluangkan masa hadir adalah Speaker Dewan Undangan Negeri Datuk Wira Ibrahim Durum, barisan Exco Kerajaan Negeri dan juga ketua-ketua agensi Kerajaan Negeri Melaka.


ADUN Perak didakwa ambil dadah

BUKIT MERTAJAM, 20 April – Ahli Dewan Undangan Negeri (ADUN) Perak, V.R.Terence Naidu dihadapkan ke Mahkamah Majistret di sini hari ini atas pertuduhan mengambil dadah pada Januari lepas.

Terence Naidu, 54, mengaku tidak bersalah atas pertuduhan mengikut Seksyen 15 (1) (a) Akta Dadah Berbahaya 1952 itu yang boleh dihukum di bawah Seksyen 15 (1) akta yang sama dan dibaca bersama Seksyen 39B akta sama.

Jika sabit kesalahan, dia boleh dihukum denda maksimum RM5,000 atau penjara tidak melebihi dua tahun dan selepas hukuman harus menjalani pengawasan tidak kurang dua tahun atau tidak lebih tiga tahun yang ditetapkan oleh mahkamah.

Dia didakwa telah mengambil dadah jenis ‘3,4 – methylenedioxymethamphetamine’, yang ditetapkan di Bahagian III dari Jadual Pertama, Akta Dadah Berbahaya 1952.

ADUN Pasir Berdamar itu dituduh melakukan perbuatan itu di Pejabat Bahagian Siasatan Jenayah Narkotik Ibu Pejabat Daerah Seberang Perai Tengah pada kira-kira 12.13 pagi, 14 Jan lepas.

Peguam Ramkarpal Singh dan RSN Rayer yang mewakili Terence Naidu memohon jaminan minimum kerana tertuduh telah memberikan kerjasama kepada polis sepanjang siasatan dijalankan.

Majistret Nurul Rasyidah Mohd Akit bagaimanapun membenarkan tertuduh diikat jamin RM4,000 dengan seorang penjamin dan menetapkan 17 Mei untuk sebutan semula kes.

Pada 14 Jan lepas, Polis Pulau Pinang telah menahan seorang ADUN dari Perak kerana positif dadah dalam serbuan di sebuah pusat hiburan di Perai, di Butterworth.- BERNAMA


Jemaah Menteri setuju RUU sumbangan politik – Wan Junaidi

PUTRAJAYA, 11 September – Jemaah Menteri telah bersetuju secara prinsip penggubalan Rang Undang-Undang (RUU) Berkaitan Sumbangan Politik, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Wan Junaidi berkata beliau juga akan menyusul pandangan Jemaah Menteri agar kerangka perundangan yang dicadangkan bagi RUU berkenaan dikemukakan kepada Jawatankuasa Teknikal Memorandum Persefahaman Transformasi dan Kestabilan Politik untuk diperhalusi sebelum dibentangkan dalam mesyuarat Parlimen kelak.

“Justeru, RUU ini akan cuba dibentangkan pada Mesyuarat Ketiga Penggal Kelima Parlimen ke-14 di Dewan Rakyat,” katanya dalam kenyataan di sini hari ini.

Wan Junaidi berkata beliau telah membentangkan skop dasar bagi RUU Sumbangan Politik dalam mesyuarat Jemaah Menteri pada 7 Sept lepas iaitu Pengawal Sumbangan Politik dijadikan sebuah entiti bebas bagi mengawal selia sumbangan politik di negara ini.


PGA rampas mercun bernilai lebih RM500,000 di JB dan Muar

JOHOR BAHRU, 19 April – Batalion 5 Pasukan Gerakan Am (PGA) Simpang Renggam berjaya menumpaskan kegiatan pengedaran dan penjualan mercun di sekitar Kempas dan Muar, susulan penahanan empat lelaki dan rampasan pelbagai jenis mercun bernilai RM531,950, semalam.

Pegawai Pemerintah Batalion 5 PGA Supt Dimin Awang berkata suspek termasuk seorang warga Indonesia berusia antara 27 hingga 41 tahun ditahan dalam dua serbuan berasingan pada 11 pagi dan 6 petang.

Beliau berkata serbuan pertama di Taman Pertama Indah, Sungai Abong, Muar membawa kepada rampasan 439 kotak mengandungi pelbagai jenis mercun serta penahanan seorang lelaki tempatan dan Indonesia masing-masing berusia 27 dan 29 tahun.

“Anggaran keseluruhan nilai rampasan mercun adalah RM500,000 dan tangkapan dua individu itu serta rampasan mercun diserahkan kepada Ibu Pejabat Polis Daerah (IPD) Muar untuk tindakan lanjut,” katanya dalam kenyataan hari ini.

Dimin berkata dua suspek lagi berusia 37 dan 41 tahun ditahan dalam serbuan kedua di Taman Bukit Kempas pada 6 petang, serta turut merampas 39 kotak mercun bernilai RM31,950.

Sementara itu, Dimin berkata rampasan mercun itu adalah yang terbesar di Johor dan suspek serta bahan rampasan diserahkan kepada Ibu Pejabat Polis Daerah (IPD) Muar dan Johor Bahru Utara untuk siasatan mengikut Akta Bahan Letupan 1975.


Kekurangan diri tidak halang graduan OKU genggam ijazah di UPM

KUALA LUMPUR, 22 Mac – Kekurangan diri bukanlah penghalang buat beberapa graduan Orang Kurang Upaya (OKU) untuk menggenggam segulung ijazah, pada Majlis Konvokesyen Universiti Putra Malaysia (UPM) ke-45, hari ini.

Mohamad Ridzuan Zakaria, 27, yang menghidap sindrom Kecelaruan Hiperaktif Kurang Daya Tumpuan (ADHD) sejak kecil, antara graduan berjaya memperoleh ijazah dalam program Bacelor Sastera (Bahasa dan Linguistik Melayu).

Graduan berusia 27 tahun itu berkata doktor mengesahkan beliau didiagnosis dengan ADHD, berikutan komplikasi dalam kandungan dan perkara itu menyebabkan beliau mengalami masalah daya ingatan lemah, serta sukar bergaul dengan rakan-rakan ketika di bangku sekolah.

“…di kampus pula ramai meragui kebolehan saya, dan ada yang mempersoalkan sekiranya saya ada masalah ADHD, nampak macam okay sahaja. Tapi saya faham, tidak ramai tahu sememangnya ada OKU ADHD di Malaysia,” katanya ketika ditemui Bernama di Dewan Pusat Kesenian dan Kebudayaan Sultan Salahuddin Abdul Aziz Shah UPM hari ini.

Bagi menolak persepsi masyarakat dan rakan-rakan, Ridzuan mengambil inisiatif dengan menyertai pelbagai aktiviti di kampus, seperti menjadi presiden Persatuan Silat Gayung di UPM serta memasuki pertandingan membaca puisi di peringkat kolej, walaupun keputusan yang kurang memberangsangkan.

Graduan OKU yang turut menerima ijazah bagi program Bacelor Sastera (Bahasa dan Linguistik Melayu) adalah Mior Mohd Firdaus Mior Mohd Fadzli, 25, yang mengalami kecacatan fizikal di kaki kanan, selepas terlibat dengan kemalangan motosikal pada 2012.

Beliau pada mulanya hanya mengalami patah kaki kanan sebelum kaki itu menjadi kehitaman dan terpaksa dipotong, menyebabkan beliau perlu memakai kaki palsu pada 2014.

“Terus terang saya katakan, takut dan saya tidak pernah keluar berdikari untuk guna kaki palsu di tempat orang. Alhamdulillah, akhirnya saya rasa mudah kerana ramai orang yang membantu dan ada Unit Perkhidmatan dan Sokongan OKU, yang menyediakan van serta kolej untuk pelajar-pelajar OKU,” katanya.

Mior Mohd Firdaus pernah menjawat jawatan setiausaha Persatuan Mahasiswa OKU UPM dan banyak terlibat dengan perbincangan bagi menambah baik perkhidmatan kepada pelajar OKU, sekali gus membela nasib golongan itu di universiti tersebut.

Selain graduan OKU, turut mencuri tumpuan pada Majlis Konvokesyen itu adalah graduan Bacelor Kejuruteraan Pertanian dan Biosistem (Kepujian) Kelvin Niyok, yang menjadi individu dari etnik Penan pertama dari kampung Long Meraan Baram, yang berjaya mendapat segulung ijazah di universiti awam.

Kelvin, 25, berkata etnik Penan merupakan suku kaum minoriti di Sarawak yang agak ketinggalan dari segi pendidikan, namun kejayaan beliau hari ini menjadi kebanggaan serta pemangkin kepada anak-anak remaja di kampung halamannya.

“Saya masih ingat lagi kesusahan kita (anak-anak masyarakat Penan) untuk mendapatkan pendidikan, dan terpaksa menaiki pacuan empat roda selama lima jam mengikuti jalan balak untuk ke sekolah rendah.

“Paling tidak dapat dilupakan pernah sekali ada satu jambatan putus, kita tidak boleh menyeberang sungai berkenaan kerana air deras dan terpaksa bermalam di tepi jalan balak, dan keesokan harinya baru dapat meneruskan perjalanan ke sekolah,” katanya.

Menurutnya, beliau ingin membantu dan menyumbang ilmu pertanian kepada masyarakat Penan di kampungnya, memandangkan beliau mempunyai pendidikan dalam bidang itu selain bekerja sebagai ahli agronomi di Miri, Sarawak.

Antara tanaman yang boleh diusahakan di kampung beliau adalah sawit, padi dan getah, selain mencari hasil hutan dan dibawa ke luar untuk dijual.- BERNAMA


MAQIS P. Pinang rampas tikus salai dibawa masuk dari Vietnam

Pengarahnya Muhammad Ikram Abd Talib berkata tikus salai seberat 10 kilogram (kg) itu dirampas daripada seorang penumpang yang baru tiba dari Vietnam, hasil pemeriksaan dijalankan pihaknya bersama Jabatan Kastam Diraja Malaysia (JKDM) Pulau Pinang.

“Tikus salai itu berjaya dikesan dalam bagasi penumpang tersebut dengan bantuan mesin pengimbas JKDM dan kami merampas kesemua hasilan haiwan itu kerana tiada permit yang sah untuk mengimport. Kes disiasat menurut Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728).

“Seperti kita maklum, tikus boleh menyebabkan penyakit berjangkit secara langsung dan tidak langsung. Tindakan penguatkuasaan undang-undang akan terus diperkasa bagi memastikan kawalan penyakit haiwan dan jaminan keselamatan makanan terpelihara,” katanya dalam kenyataan hari ini.

Katanya MAQIS, sentiasa mengambil langkah serius bersama agensi penguatkuasaan di sempadan dalam isu melibatkan keselamatan makanan, kawalan penyakit dan risiko kemasukan perosak yang boleh mengancam sektor pertanian negara.


Polis rampas dadah bernilai RM1.53 juta

Ayob Khan berkata hasil serbuan di pangsapuri tersebut, polis menjumpai dan merampas 468.8 kg dadah dipercayai ganja serta dadah disyaki syabu kira-kira 10 kg dengan anggaran nilai RM1.53 juta.

“Sindiket yang dipercayai baru sahaja aktif bulan ini menyeludup masuk dadah tersebut melalui utara Semenanjung Malaysia-Thailand dengan menggunakan jalan darat…mereka menyasarkan dadah tersebut bagi pasaran Lembah Klang,” katanya pada sidang media di sini hari ini.

“Kalau ikut trendnya, kebiasaannya pada Mac dan Oktober adalah musim menuai (ganja). Tetapi sekarang di Laos aktiviti menuai itu dijalankan sepanjang tahun, sebab itu kita lihat banyak kebelakangan ini rampasan dibuat oleh JSJN di sempadan utara negara melibatkan dadah jenis ganja,” katanya.

Ayob Khan berkata pihaknya telah mengambil tindakan di bawah Akta Dadah Berbahaya (ADB) (Pelucuthakan Harta) 1988 dengan menyita pelbagai aset suspek antaranya kenderaan dan barang kemas yang dianggarkan bernilai RM88,496, menjadikan nilai keseluruhan rampasan berjumlah RM1.62 juta.

Katanya, saringan awal kedua-dua suspek didapati positif dadah jenis tetra hydrocannibol (THC) dan seorang daripada mereka mempunyai satu rekod lampau kes jenayah.

“Kes berkenaan disiasat di bawah Seksyen 39B ADB 1952 dan kedua-dua suspek kini direman selama tujuh hari bermula semalam hingga 22 Mac bagi membantu siasatan,” katanya.

Dalam perkembangan lain, mengulas berhubung perkembangan tangkapan sembilan penguat kuasa menjual dadah yang dirampas, Ayob Khan berkata pihaknya sudah menyiapkan kertas siasatan berhubung kes tersebut termasuk seorang lagi suspek yang bekerja sebagai nelayan.

“Yang pasti siasatan kita sudah habis untuk 10 orang ini. Kita masih lagi menjalankan soal siasat untuk maklumat bagi mengesan saki-baki kalau ada mana-mana lagi penjawat awam yang terlibat, kita akan ambil tindakan susulan,” katanya.


PRN Johor diteruskan dengan SOP lebih longgar

Menteri berkenaan, Khairy Jamaluddin berkata ia berdasarkan kajian daripada KKM yang mengambil kira kesan varian Omicron  terhadap kesihatan awam dan liputan vaksinasi negara yang tinggi pada masa ini membolehkan  SOP PRN Johor dilonggarkan sedikit.

“KKM dah muktamadkan (SOP PRN Johor). SOP masih lagi ketat, tapi ada perkara yang KKM tidak benarkan ada yang dibenarkan tapi lebih banyak kita benarkan. Kita tidak boleh jelaskan lagi, tunggu pengumuman Suruhanjaya Pilihan Raya (SPR) nanti.

“Kita tengok dari PRN Melaka dan Sarawak sebelum ini, tiada lonjakan tidak ada kluster… dari segi kesihatan awam kita dah berjaya. Kita masih lagi yakin bahawa PRN boleh dilangsungkan sekali lagi,” katanya.

Beliau berkata demikian kepada pemberita selepas menyaksikan majlis menandatangani pemeteraian kerjasama promosi kesihatan antara Wellness Hub KKM dan rakan strategik yang turut dihadiri Pengarah Kesihatan Negeri Sembilan Datuk Dr Harlina Abdul Rashid di sini hari ini.

Bagaimanapun, beliau berkata kepatuhan SOP dalam kalangan masyarakat termasuk pemimpin politik berdepan PRN Johor itu nanti amat penting bagi mengawal penularan COVID-19.

SPR menetapkan 12 Mac sebagai tarikh pengundian bagi PRN Johor manakala tarikh penamaan calon bagi pilihan raya itu ditetapkan pada 26 Feb dan pengundian awal pada 8 Mac.

Dalam pada itu, Khairy berkata sela masa lapan minggu antara dos pertama dan kedua bagi pemberian vaksin kanak-kanak masih dikekalkan susulan keberkesanan dan perlindungannya dalam tempoh berkenaan selain mendapati kesan sampingan lebih rendah sekiranya dijarakkan masa kedua-duanya.

“Saya dah rujuk perkara ini dengan jawatankuasa kerja teknikal dan kita masih kekalkan lapan minggu walaupun ada gelombang Omicron, namun apa-apa kedudukan dan pendirian jawatankuasa ini boleh disemak dari masa ke masa,” katanya.

Mengulas permintaan doktor kontrak berhubung perjawatan tetap disertakan dengan caruman Kumpulan Wang Simpanan Pekerja (KWSP), Khairy berkata pihaknya ketika ini menawarkan skim berpencen kepada mereka.

“Ia melibatkan 4,186 jawatan tetap tambahan yang akan diwujudkan di KKM menjelang Jun ini, mungkin pengambilan baharu (kakitangan) pada masa akan datang kita tawarkan KWSP,” katanya.

Sementara itu, beliau berkata KKM akan terus mempertingkatkan penguatkuasaan larangan merokok di tempat awam terutama di premis makanan dengan kerjasama agensi dan orang ramai. – BERNAMA


Bajet 2023: Tambah baik pengangkutan awam di Melaka antara disebut

Menteri Kewangan Tengku Datuk Seri Zafrul Tengku Abdul Aziz berkata, sejumlah RM180 juta diperuntukkan bagi menambah baik capaian bas awam dan menggantikan bas henti-henti di negara ini.


Polis bongkar makmal proses dadah jenis heroin di Johor

JOHOR BAHRU 28 Mac – Polis Johor merampas dadah bernilai RM1.08 juta hasil pembongkaran sebuah makmal pemprosesan dadah jenis heroin di Iskandar Puteri pada 23 Mac lalu.

Ketua Polis Johor Datuk Ayob Khan Mydin Pitchay berkata, dalam operasi khas dijalankan di sebuah rumah sewa pada 2 petang, seorang lelaki tempatan berusia 36 tahun yang bertindak sebagai ahli kimia dan ‘runner’ ditahan.

Beliau berkata lelaki berkenaan dipercayai dibayar gaji sebanyak RM10,000 sebulan untuk membuat dan mengedar dadah kepada pelanggan di sekitar negeri itu.

“Dadah yang dirampas dalam operasi ini terdiri daripada 57.83 kilogram (kg) heroin bernilai RM642,588.88; 4.53 kg heroin base bernilai RM420, 828.56 dan 77.70 kg kafein bernilai RM26,418.

“Selain dadah, pelbagai peralatan untuk memproses dadah turut dirampas. Polis juga menyita lima buah kenderaan, sebuah motosikal, wang tunai RM16,430, pelbagai barangan kemas, 25 utas jam tangan dan 15 akaun bank bernilai RM473,283.42,” katanya dalam sidang media di sini hari ini.

Ayob Khan berkata susulan penahanan lelaki berkenaan, polis memberkas dua wanita tempatan berusia 34 dan 35 tahun di Temerloh, Pahang dan Batu Gajah.

“Kedua-dua wanita ini adalah isteri kepada dua lagi lelaki yang masih diburu polis untuk membantu siasatan bersabit Seksyen 39B Akta Dadah Berbahaya 1952 dengan masing-masing beralamat terakhir di Taman Bestari dan Taman Perling, Iskandar Puteri,” katanya.

Ayob Khan berkata modus operandi sindiket ini adalah menjadikan kediaman berpagar dan berpengawal yang disewa sebagai makmal memproses dadah dan dipercayai telah beroperasi selama setahun.

Dalam satu lagi kes, Ayob Khan memaklumkan seorang lelaki tempatan berumur 31 tahun ditahan pada 25 Mac lalu, juga di Iskandar Puteri bersama dadah jenis syabu dan ketamin bernilai RM347,874.44.

“Hasil saringan urin mendapati suspek positif dadah jenis methamphetamine dan mempunyai dua rekod jenayah lampau dan satu rekod ‘wanted’ bagi kes dadah.


KUIM komited lahirkan kebolehpasaran graduan logistik, pengangkutan

Naib Canselornya, Prof Dr Abdul Razak Ibrahim berkata, KUIM akan melahirkan graduan yang pakar dalam bidang terbabit dengan memperkasakan pendekatan terus dari ‘universiti ke industri’ sekali gus membuka peluang pekerjaan buat mereka.

Jelasnya, menerusi kerjasama Institut Logistik dan Pengangkutan Bertauliah (CILT) ia mampu membuka peluang baharu dalam bidang berkenaan menerusi jurusan di Fakulti Inovasi Perniagaan dan Teknologi KUIM.

“Kita akan perkembangkan di KUIM dengan ilmu dan pengajian profesional dengan penambahan kursus-kursus bagi memastikan kita boleh bawa graduan kita mencebur dalam bidang industri.

“Kita akan pastikan dalam dua tiga tahun akan datang kaedah universiti ke industri ini akan tercapai dengan kebolehpasaran pelajar kita ke peringkat itu.

“KUIM amat menggalakkan kerjasama diantara pihak industri, agensi atau mana-mana badan profesional yang boleh membantu memberi nilai tambah kepada pelajar dan pensyarah,” katanya.

Beliau berkata demikian kepada Melaka Hari Ini selepas menghadiri Majlis Menandatangani LOI (Surat Niat) dan Permohonan Serahan Keahlian Korporat bersama CILT Malaysia.

Hadir sama,Presiden CILT Malaysia, Datuk Muhammad Muhiyuddin Abdullah, Presiden CILT Antarabangsa, Datuk Ts Abdul Radzak Abdul Malek, Dekan Fakulti Inovasi Perniagaan dan Teknologi, Sarimah Ahmad serta tetamu lain.

Sementara itu, Muhammad Muhiyuddin berkata, kerjasama yang dijalin itu mampu melahirkan graduan yang mempunyai sijil yang dikeluarkan CILT sebagai golongan profesional dalam bidang industri di negara ini.

Katanya, setakat ini lebih 50 keahlian korporat telah ditandatangani membabitkan pelbagai kerjasama dari universiti tempatan, swasta dan juga badan agensi penguatkuasa kerajaan.